Lifan-Z/Chinese-poetries-txt huggingface dataset:
血气衰微性不灵，非非是是几曾听。胸中不着许多事，天下本来无正声。但觉飕飕战风雨，谁知虩虩震雷霆。先生耐静坐终日，怪底作劳吾耳鸣。
紫泥诏下九重天，文治初兴正急贤。草木辉光沾雨露，鸢鱼鼓舞乐天渊。云衢接武怀新渥，雪案潜心理旧编。礼乐三千摅素蕴，丹墀他日听胪传。
堂堂四世三公后，今日乘骢出案临。坐上即时闻减乐，袖中虽暮不怀金。官民乘访皆公论，狱卒平成有恕心。古柏台边霜气冽，肯分春意到寒林。
汉家陵阙已苍烟，鲁国灵光独岿然。卫玠音闻永嘉末，陶潜诗著义熙前。可怜阁下投几死，不及车中寝获全。寄语牙郎莫酬价，匵中韫玉可求旃。
万里梯航走贡珍，乾坤无地著孤臣。湘江空记庚寅渡，石壁曾题癸巳人。国士犹嫌先事范，仙家莫问几经秦。愿提草履从君后，煮茗寒泉代拾薪。
一代风流独老庵，再扶道脉起东南。家声可与诸洪继，易学曾同小阮参。昼锦羡君荣世胄，寒毡容我坐清谈。愿为药笼中间物，才匪芝苓愧不堪。
蓬山阁上冠群贤，出拥朱旛浙水边。但看两州歌善政，宜膺多福享遐年。当生自是长生佛，未老应为不老仙。欲就瓣香称寿去，梅林一夕涨江天。
濯锦峨嵋夸最胜，子昂太白记前生。一川风雨睡正熟，千顷波涛心不惊。手试功名棋胜负，眼看富贵槿枯荣。寿杯肯向人间饮，携傍莲峰玉井倾。
诞日曾生陆地花，双鸾扶下五云车。安期共约游三岛，方朔应留醉九霞。盛集儒流胜仙侣，多培阴德种丹砂。冷斋书客来称寿，自笑东风两鬓华。
日月同生岂偶然，声名不减雪堂仙。岷峨西去八千里，苏史相望二百年。赤壁旧矶如昨否，李生新曲至今传。祝公寿比南飞鹤，共结梅花岁岁缘。
归棹石门江水长，肯留一片广州香。不须人祝千年寿，但愿公流百世芳。长侍潘舆游故里，胜持汉节落南荒。芙蓉金菊秋风迳，好和陶辞引玉觞。
绿髪仙童驭彩鸾，九秋弥节下人间。明分月影山河动，清入霜华草木寒。已报除书来北阙，不妨拄笏看西山。霞杯浅注黄花酒，留取余香晚节看。
双成遥下五云车，献寿仙杯吸紫霞。爱惜孙枝长萱草，摩挲老树著桃花。斑衣就养荣三釜，锦诰分封备六珈。他日肩舆扶上殿，侍郎正踏相堤沙。
词章科目溯当年，璧水名流孰子先。杜甫生逢天宝末，陶潜空忆义熙前。明庭结绶怀新渥，暗壁移灯理旧编。约对青山谭出处，一冬涧雪长新泉。
绨袍谁念故人寒，转徙萧然老伯鸾。幸喜云山无屋碍，始知天地出门宽。悠悠岁月蚁旋磨，落落功名鱼上竿。金谷已无歌舞地，辋川犹有画图看。
不为祁寒暂辍冬，肯移莲幕下芹宫。深青岂必从蓝出，美玉何烦就石砻。残雪五更侵几白，一灯深夜照书红。他年共赴长安召，正恐诸儒却诮通。
不愁世路太行难，自叹行藏愧孔颜。借榻寺中分两寺，思乡山上又重山。凄然碧草天连远，输与白云僧对闲。我亦天涯流落客，何时同赋大刀还。
敬亭山属谢家诗，太白重来又一奇。天既生才宜用世，士多有志不逢时。屠龙合让高人手，扪虱才堪童子师。大厦支颠要梁木，独甘杞菊老天随。
日长不废读书功，我与宗人老颇同。病起自羞黄面老，兴来人笑白头翁。剖瓜未信能祈巧，结柳终须学送穷。樽酒论文定何日，碧云暮合忆江东。
登临送目际天涯，人物风流胜永嘉。已溯清流乘画鹢，尚留醉墨看涂鸦。长空黯淡吹云叶，别浦微茫蹴浪花。老守江城闲兀坐，秋宵短梦苦思家。
踽踽凉凉莫我知，读书渐懒任嘲师。荷锄亦欲耕绵上，把钓因思入汉陂。姑让着鞭先士稚，何须举扇障元规。巴人白雪难同调，今古应无两子期。
抱拙投闲计未疏，但看岁晏复何如。丹山碧水吟招隠，白髪苍颜赋遂初。逸少幽情谁与畅，元龙豪气未全除。柴门有客迂双屐，何不相逢许史庐。
入海逢车陆用艘，仁人不遇叹游遨。登龙有意师元礼，刻鹄何心效伯高。每笑囚山非国语，绝怜投阁反离骚。此身幸免官驱使，两手犹能把酒螯。
闭户柴车久不巾，但思言行谨书绅。可怜麋鹿山中友，不是麒麟阁上人。作赋也应曾感旧，为师那敢望知新。老饕谁献先生寿，自酌蒲桃舞郁轮。
我羡君才桂一枝，天门步担束书归。药方按古藏芝笼，花样翻新织锦机。不耻缊袍身自贵，能知璞玉世尤稀。天寒野旷来时路，一笑应疑吾道非。
意气冲霄义薄云，白头倾盖即相亲。耳边久不闻瑰论，眼底初惊见玉人。历代文章空自变，致君风俗几时淳。世间别有经纶手，不属柴门老病身。
人笑学官如兔丝，谁能千里远寻师。归田便觉知机早，舂市应嫌见事迟。纵欲着鞭何所往，奚须按剑复相疑。世人多享容容福，白璧从来不可为。
幼从翰墨场中出，晚见车书宇内同。四十年前沾雨露，三千里外犯霜风。蛾眉共妒婵娟女，鹤髪谁怜矍铄翁。回首束书归旧隠，江南笋蕨满山中。
胸中耿耿挟孤征，刺口逢人辄论兵。投笔少年真燕颔，着鞭中夜忽鸡声。功名险处方成就，节义穷时要讲明。别有中庸书一卷，劝君西谒范高平。
十乘元戎又启行，澄川老稚送倾城。北风吹转旌旗影，东海欢腾鼓吹声。桑麦千村无吠犬，波涛万里息奔鲸。新年凤诏催归觐，殿内金瓯覆姓名。
使星出照三吴地，原隰驰驱远有光。鹰击何如学鸾凤，狐多且莫问豺狼。怀金昌邑难污震，置酒清河反怒章。今日故人无请托，他年鸿燕勿相忘。
墙东老桧屋三间，几案亭亭背远山。时事浮云苍狗变，机心沧海白鸥闲。归与乍出红莲幕，行矣催归玉笋班。老子婆娑今得计，底须坐客唱阳关。
汉儒多辟司徒掾，掾属虽卑地望高。闻有袁安在公府，可无陈宠作辞曹。修鲸未肯随鳞介，威凤终须现羽毛。少壮功名当拾取，金台落日射征袍。
暨州美政不三年，江右遗民借二天。皂盖朱旙新牧守，青原白鹭旧山川。邦衡奏疏云中有，永叔诗章洛下传。故里诸孙无恙否，下车第一表先贤。
江上故人今送别，淮头往事独凄凉。陂成孙叔能强楚，城破刘公不负唐。千载与君期事业，一区怜我老耕桑。升平幕府应多暇，书问时时远寄将。
小郡凋零不可为，长官贤厚莫能欺。政声邻邑皆传说，心事同僚尽得知。堪笑青蝇工点污，敢将白璧强瑕疵。清时公论终难泯，遗爱空留去后思。
太息君侯有祖风，栖栖五载簿书丛。功臣昔绘云台上，循吏今标汉传中。绿水江风送行色，紫金关月照孤忠。预人家国非吾事，但喜诗书气味同。
元枢出督宣威地，名姓江淮草木知。今见闻孙骑款段，去为博士拥皋比。诗书泽远真难继，功业时来亦可为。往事百年无处问，庆丰亭下稻连陂。
燕黍寒生春未回，可堪早别故园梅。新丰斗酒马周去，京兆束书韩愈来。赋就不须呈狗监，敕除先合拜鸾台。青云附骥非吾愿，自守书灯拨冷灰。
故人天上调金鼎，应念先生苜蓿盘。博士不烦重讲席，拾遗无复叹儒冠。蓬莱海阔还须险，太华峰高不道寒。茅屋三间老书客，逢人懒问日长安。
破毡吟雪拥清寒，有客虬髯急扣关。岁月苍茫千里暮，乾坤博大几人闲。依乘自许风云际，邂逅相逢草泽间。西上月林春未半，白鸥黄鹄看江山。
与君丱角志相期，岁晏行藏各有违。老树晚花空自媚，秋林病叶更先稀。时情淡薄元无味，世路艰危总是机。门外北风吹自冽，旅人琐琐欲安归。
少年有志东山卧，晚岁方图北海游。糊口饥宁甘半菽，拄胸气尚食全牛。问唐元振今谁在，欲赵平原何处求。赤白洪崖两相厄，不妨诗句各风流。
青山出郭两相迎，潮去潮回客子程。门外送车今几辆，筵中祝酒已三行。对床有弟酬佳约，拥髻何人诉别情。桂树结花当洒扫，重来曾指白鸥盟。
杜康桥下水如倾，九里冈头路转城。风雨小楼清梦远，山河古道几人行。别怀渐觉伤安石，祖席何曾傲正平。珍重去逢南国友，为言白髪老书檠。
人生有三事如一，父子师友皆人伦。入向亲闱奉甘旨，出当书案服辛勤。老成识见无如子，少壮功名肯让人。老我卑枝栖鷃爵，仰看黄鹄上青云。
百花头上和羹手，乃祖声名似孝先。太息北朝开府老，真成故里烂柯仙。庆流冢嗣承先泽，学到孙枝又一传。野叟临岐无别语，勤修世业复青毡。
种柳栽桃总是春，兴亡千古一沾巾。只评隠者非仙者，莫悟秦人即晋人。年号记曾题甲子，儿孙肯使识君臣。南阳高士空遐想，不向柴桑去问津。
潮拥寒沙疋练长，东南人物老江乡。藕花秋晚吴霜落，杜若春深楚水香。闲对渔樵谈治乱，贪看鸥鹭失兴亡。无人会得乘桴意，东面区区叹海洋。
红粉香中双并蒂，碧丝藕下暗连株。主人一笑偶然尔，客子竞夸前所无。堂上埙箎兄友弟，房中琴瑟妇随夫。君家和气浓如酒，此即双莲瑞庆图。
年光催客过邮亭，八十余翁尚典刑。见说近成遗老传，未当上应少微星。履香窃笑空题墓，宝玩何须自乞铭。今古达观惟一士，山童负锸醉刘伶。
画戟清香彼一时，归舟素幔不胜悲。坟成共负犍为土，堂在空留蜀郡祠。乱起赤眉徐自定，忧侵白髪已先衰。平原岁晚多宾客，泉下难酬国士知。
公骑箕尾上秋旻，忍见龟趺对石麟。盛德固应祠百世，阴功何止活千人。壮图落落心空在，华髪萧萧事转新。耆老凋零关世运，可能知己独沾巾。
燐草原头十七霜，宛丘改卜日辰良。可怜先轸如生面，疑住灵均不死乡。抔土岂能埋宿愤，遗民聊与发幽光。护丧诸子皆称孝，万室他年置墓傍。
穿杨折桂黄粱梦，庭下哦松白髪秋。兴废乃关千古事，荣枯肯为一身谋。江南有客朝金阙，天上无人记玉楼。丹旐西风范阳路，行人回首忆林丘。
今年星度岁为龙，掩袂竟嗟吾道穷。正始遗音从此绝，贞元旧曲为谁工。饰棺不待百年尽，隠几元知万事空。里有水心铭笔古，宜书潜德贲幽宫。
荣华露槿落纷纷，苍狗依然是白云。荆渚止称前进士，灞亭不识故将军。人间无乐徒劳子，天上求文即召君。楚些西风将泪去，只鸡他日酹秋坟。
堂堂山立万人英，一夕霜风玉树倾。公去隠然关世道，客来何止哭交情。安知死不如生乐，但恨才难与命争。幸喜肯堂丹雘手，陇西依旧振家声。
恶梦无端岁在蛇，先贤遗落重堪嗟。粹然践履终身实，老矣婆娑两鬓华。不见鲤庭人独立，忽惊𫛳舍日西斜。窆碑好为书潜德，穷巷谁寻仵作家。
四持宪节遍南方，屡表陈情返故乡。殊俗今犹歌德政，老天胡不爱忠良。山空虎逝狐狸出，春去花残蛱蝶忙。五十人生不称夭，独怜华髪在高堂。
生平意气每相期，岁晚行藏各自知。见事略同因抚掌，忧时不语共攒眉。阖棺已矣公何憾，闻笛凄然我独悲。回首秋山寒雨外，青松滴泪作枯枝。
梦觉黄粱仅一炊，人生适意不多时。杜陵老病亲桃竹，白傅清闲忆柳枝。有意出山寻树槚，伤心归榇赖门楣。秋风泪滴长江水，遥寄东原薤露诗。
场屋初兴选异才，先生阔步上金台。蓬山渺渺仙舟隔，泮水悠悠讲席开。同是甲辰雌正伏，胡然庚子𫛳为灾。天寒病叟那能出，一束生刍寄泪来。
紫荆庭下列三株，十五年中次第枯。馀庆后来英俊有，老成先辈典刑无。每怀素志甘瓢饮，不觉长身要杖扶。头白少公门下客，酸风吹泪洒輤涂。
樽酒吟梅忆旧游，忍听笳鼓咽原头。曾庐柏下三年墓，退卧花间百尺楼。淮海壮心空落落，山林晚兴寄悠悠。寒窗寂寞留孤月，劝孝坊前客泪流。
忆昔艰难共避兵，转于贵贱见交情。长江一水分南北，异姓两家真弟兄。回首忽惊人世换，伤心敢负岁寒盟。空亭花月如春梦，惟有清溪一带横。
新颁五色金花诰，彩服儿孙正满堂。不见鱼轩随五马，空令鸾镜照孤凰。车中鬓老愁潘岳，案上眉低忆孟光。流水无情飘素幔，凉宵燕寝独凝香。
旋沽腊醑供园菜，小簇春盘撷土蔬。老子兴来犹不浅，故人病后肯相疏。远书每劝加餐食，新学多承问起居。大息吾年余几耳，闲愁不乐复何如。
飞龙殿阙何崔嵬，黄须龙种去不回。只见长安不见日，不闻人从日边来。软红湿雨腾香雾，歌童舞女钱塘路。沙碛秋干雁落群，日光寒薄西风暮。
会稽俯伏遣行人，吴国池台日日新。幕下盟归金甲散，宫中舞罢翠眉颦。悠悠今古三江水，寂寂英雄一窖尘。笑问鸱夷身退后，渔商何苦劝齐民。
午香帘影静浮华，对面机心万里赊。夹骑倒戈窥虎穴，乱乌横阵占鸥沙。当人不让争先著，袖手须饶老作家。欲访烂柯山下客，洞深春染碧桃花。
莫笑诗翁懒出门，诗翁乐事在山村。鶑啼杨柳金歌舞，蝶宿梨花雪梦魂。罨画丹青分曙色，压醅醽醁涨溪痕。燕帘风里茶烟外，自选唐诗教子孙。
修竹垂杨映户栽，清风长送午阴来。门因好客时时扫，窗为看山面面开。此乐恐于儿辈觉，长贫能免俗情猜。儒衣不似牛衣好，叮嘱糠妻放窄裁。
老矣无心竞寸阴，不知公道为何人。晴梳栉齿千丝雪，静掩梨花一镜春。镊处痴儿愁是种，染来因药怪无嗔。儿曹共日夸头角，笑说非熊有渭滨。
不到招提二十霜，眼明犹识鲁灵光。云餐已供伊蒲塞，风铎犹传替戾冈。新寺金汤龙化远，旧家王谢燕飞忙。行人指点簪犀地，十里春风土尚香。
得驹未必真权奇，中雀未必有淑姿。男儿未必勋鼎彝，女子未必光门楣。吾今素髪纷如丝，得此一笑春生眉。苍苍天道不我遗，犹胜伯道全无儿。
江云漠漠水悠悠，望断春风燕子楼。书寄碧云千里雁，镜分明月半奁秋。来时杨柳阴连陌，归路苹花雪满洲。遥想琐窗挑锦字，泪珠如粉冷银钩。
铁石槎牙玉粒姿，诗中图画画中诗。半棱山色初晴后，一截谿烟欲暝时。流水带云栖瘦影，小窗和月上横枝。老来自觉吟情拙，莫遣孤山怨鹤知。
一室虚明万境宽，水晶帘映玉阑干。不从此处逢仙子，争信人间有广寒。梅影夜窥霜镜满，桂香秋吸酒壶干。客来试问推敲字，笑指湖光上下看。
谁去江云问牧之，玉楼人醉半离披。烛摇窗影三更月，人醉花阴十二时。访杜秋娘惟我老，梦扬州鹤有谁知。临风笑却垂杨下，重解连环寄所思。
撩乱春风作阵飞，晓来余片尚离披。细看山色空明处，应似乾坤混沌时。一转阳和回土脉，十分清气入诗脾。芒鞋蹋碎琼瑶窟，问著梅花总不知。
两脚行来铁石坚，相逢去住总随缘。谈空舌本原无语，打破机关不用拳。山槛看云斋鼓后，竹窗听雨夜灯前。客来瀹茗煨寒柮，味胜庐峰第一泉。
烟迷浦口人迹稀，老松瘦竹横斜晖。舟人鲙切莼羹美，竹叶香清蟹正肥。醉眠篷底呼不醒，一任春风吹鬓影。起来霜月白满天，淅沥蒹葭凉夜静。
满庭修竹动秋风，掠地无痕一径通。影弄绿窗金琐碎，声归宝瑟玉玲珑。流云不碍湘妃佩，隔水还疑蔡女桐。曲罢岂知鸾鹤在，翠霞飞去玉台空。
数枝潇洒碧溪寒，水汽冥冥日欲昏。青玉案前双翡翠，紫丝帐里万琅玕。湘江旧事迷归梦，陆海春阴无羽翰。晚来独倚阑干望，暝色连天何处村。
冻雪霏霏堕九皋，竹枝垂地翠旋销。玉龙战退飞鳞甲，青凤翻成白羽毛。岁晚余寒知劲节，梦回佳兴讶清标。隔云谁弄柯亭笛，落尽梅花风韵高。
幽幽万籁竹千竿，凉夜宜从月里看。翠节参差邀玉兔，金波晃漾浴青鸾。半檐苍月催诗思，一径寒辉醒醉魂。吹彻霓裳清露下，嫦娥犹自对芳樽。
一贡西支路八千，端溪无石玉还坚。龙媒带雨滴秋月，霜兔和云染翠烟。凤咮山荒幽草合，雀台春老野花妍。丹砂不用医繁鬓，留尔芸窗勗草玄。
近来觅得管城子，修竹枝头彩影高。气挟风云驱阵势，光摇文彩动旌旄。诗成览德三书俊，梦入生花五色豪。圣代祇今皆有象，晴窗处处凤凰毛。
薛涛诗思饶春色，十样鸾笺五采夸。香染桃英清入观，影翻藤角眩生花。涓涓锦水涵秋叶，苒苒剡波漾晚霞。却笑回文苏氏子，工夫空自废韶华。
兰煤薰透漏星房，苍璧无痕晕漆光。万杵龙珠凝海水，十分麝泪泣玄霜。松烟入砚还矜色，江雨翻云别有香。风静月林秋气逼，满天诗思动清商。
淑气回春雪渐融，星河天上一宵通。芙蕖万点交秋月，鼓角三更度晓风。烛影晕迷光绰约，帘环声彻珮玲珑。不妨鸟篆留仙迹，凤辇殷勤出紫宫。
松花香度漏初沈，人静庭空落暗金。一枕嫩风清晓露，半窗凉月弄轻阴。坐移十二阑干曲，兴入千层积翠深。弹罢云和重问夜，蔷薇影里复长吟。
鸳鸯绣罢阁新愁，独抱云和散画楼。风竹入弦归别调，湘帘卷月笑银钩。行天雁向寒烟没，倚槛人将清泪流。自是病多松宝钏，不因宋玉故悲秋。
鸟道萦纡入剑门，谪居惟汝独怜恩。锁天烟黑疑无地，隔树人言知有村。听雨不生池草梦，看云应断故乡魂。平安日问南归雁，三峡清秋依晓猿。
春来常是见花羞，终日帘垂懒上钩。淑气薰人饶旧梦，柳条萦带绾新愁。情归野草泥寒雨，目断长江送去舟。笑比南金身自许，镜鸾独抱下妆楼。
三月江南绿正肥，阴阴深院燕初归。乱衔飞絮营新垒，闲逐花香避绣帏。却笑秋风红缕在，独怜旧事玉京非。兰闺终日流清泪，愧尔双飞拂落晖。
永夜无人玉漏迟，团团月上海棠枝。月留凉露芳尘暗，花弄清晖淑影移。粉黛三千春对镜，银波万顷晓凝脂。深闺为尔牵愁兴，坐问容光强赋诗。
南浦萧条音信稀，百劳东去燕西飞。玉钗敲断灯花冷，游网乘空蟢子非。沉水斋心燃宝鼎，金钱纤手卜灵龟。数期细认先天课，甲乙爻加归未归。
绿窗春睡起常迟，绣罢鸳鸯听子规。斜倚睡屏闲怅望，慵临鸾镜独支颐。工余彩线日空永，愁伴珊瑚梦已违。细数目前花落尽，伤心都付不言时。
腻滑青螺宝髻黏，金盘香水吸寒蟾。指尖巧弄琅玕影，楚髪轻披云母帘。掠雾暗疑星点点，拂波深见玉纤纤。起来乱绾慵双凤，熏彻沉檀强自添。
瘦腰春病不成围，闲逐秋千荡画衣。香散天风兰佩堕，声摇环玉彩绳飞。飘飖似跨双鸾去，闲雅宜从月殿归。无力尚怜扶不起，翠蛾犹蹙怨斜晖。
香魂夜静趋龙阙，天风吹袂凌波袜。鲛人愁织雪绡衣，飞琼笑问青华髪。肌澈冰霜玉树寒，步摇环珮玻璃滑。一声梦觉晓鶑啼，帘筛半枕梨花月。
罗浮山下玉千株，十里长洲五里湖。嘉树留人舒啸地，飞花送客醉归途。影横乌帽月随步，香襟羔裘水在鬓。梦想湖山身不到，诗成凭寄老申屠。
紫翠飞来石蕊间，何年幻出小瀛寰。崖悬瘦瀑一千尺，峡束寒流八九湾。苍壁向人如有待，白云何事未知还。歌酣更挹浮丘伯，坐对中台话半闲。
已是吴门变姓名，后来谁更识先生。一抔汉土丹墟在，万古闽山剑气横。步入白云秋石瘦，坐分黄叶午风清。逃奴不返松门静，隔水寒烟起暮城。
一水之玄去复归，众峰向背俨相持。天荒地老无从问，鬼刻神劖未解奇。丹嶂漫留仙幻迹，白云仍似太初时。欲穷画底羲皇意，一束灵蓍万古知。
鹏运南来驻海涯，熟闻诸老说瑰奇。周瓜正接云仍瓞，郗桂骈生父子枝。阅世忽更龙汉劫，盖棺犹见义熙诗。每嗟岭海无英特，况失斯人重可悲。
摩室兴居问亦详，祗言永诀语琅琅。情知竖子膏肓病，谩试庸医补泻方。华屋邱山真俛仰，长瓶短管付凄凉。平生曾赏穷吟者，莫讶衔哀入些章。
年头岁尾足追随，畅饮高歌送落晖。赓咏每思弹丸句，谈谐常落箭锋机。渐成瓜葛缘方熟，共看茱萸事已非。数尺茅檐杨柳岸，故应经此尚依依。
穷吟之外百无功，鬓髪萧萧渐已翁。自枕书眠听夜雨，偶披襟去纳雌风。男儿未死身难量，豪杰虽贫气未穷。缓步短筇谁会得，野花啼鸟夕阳红。
屋角鸡声一岁分，起搔吟鬓惜芳辰。江山有恨英雄老，天地无私草木春。柏叶又倾新岁酒，梅花同是隔年人。东风著物能多少，写入清诗句句新。
一径苍寒长绿筠，鸡声人语隔林闻。与谁共住祇明月，所可论交惟此君。世事乘除天已定，人生劳逸念中分。卜邻倘许通来往，分我南山一片云。
法界人寰共一邱，欲穷远目更登楼。苍藤碧藓树容晚，凉月好风山意秋。莎径荒寒闻鹤唳，竹丛摇落见渔舟。一声横笛碧天暮，诗在沧波芦荻洲。
落日残霞岛屿明，淡烟衰草古今情。青山偏向意中远，白鸟正当吟处横。岁晚梅花和我老，愁来竹叶向谁倾。浪游无奈徂年感，远浦晚风潮又生。
万籁沈沈见息机，轻寒猎猎入单衣。新霜欲落露痕重，缺月渐高河影微。村犬惊寒时自吠，水禽失侣夜犹飞。更须景物完诗句，莫讶更阑未掩扉。
梅子黄时雨又晴，春衫未脱暑犹轻。天横远岫半眉绿，云漏斜阳一眼明。野树晚风清蝶梦，曲池芳草乱蛙声。浮生嚣寂何穷已，搔首蓬窗感慨生。
起舞簪花老尚狂，梅花应记旧高阳。蕊宫仙子无尘韵，幽谷佳人有靓妆。斜月半檐微弄影，断桥深夜忽闻香。真成坐对被渠恼，不信先生铁石肠。
贪诗如蜜睡如饧，二贶偕来敢不登。锦轴一编夔府稿，雪衾万杆剡溪藤。朝来诵句能驱疟，夜半眠云称伴僧。只恐痴儿骄踏裂，起来仍唤读书灯。
唾壶壮气已休休，呼酒田翁与劝酬。九十日春长是雨，三千丈髪总缘愁。棱棱颜面尘埃满，渺渺山河岁月遒。谷饮芝餐皆可饱，人生何必稻粱谋。
书剑飘零学稼迟，吾侪舍此欲安之。愁怀惯对寒灯话，老态惟应晓镜知。中散不堪长忤俗，陶潜所好每违时。西风落日苹花岸，独立苍茫自咏诗。
木落风高夜欲冰，襥衾来此爱幽清。壁灯未灭见花影，山雨忽来闻竹声。谩忆同游期后会，因思往事悟前生。自怜粗带山林骨，坐待寒钟吼五更。
不见沧洲已十霜，梦中炯炯此灵光。青山拄杖尚能否，华髪与秋俱老苍。夜雨丰湖吟浩荡，夕阳鹤观吊兴亡。通家有子今头白，此意堪君累十觞。
诗成谁与共赓酬，又绿前汀杜若洲。旧友凋零浑似梦，新春萧索亦如秋。阴晴气候惟供睡，今古乾坤只载愁。我与东风俱是客，肯缘华屋妒山邱。
冰霜骨格玉精神，索笑巡檐不厌频。清瘦绝如人有韵，品题除是笔无尘。一枝影里溪山晚，万斛香中天地春。几度见渠诗便好，此花前世定诗人。
江上城低烟树红，江潮西去几时东。吴王花草随春暮，禹会楼台入梦空。万里孤云留夕照，千年遗恨诉秋风。凤凰飞去无消息，漠漠遥岑烟雨中。
归来便觉此身尊，傲世犹嫌习气存。已是半生走风雨，但持一笑信乾坤。贪闲且复逃空谷，自衒终羞倚市门。庭院绿阴生午寂，坐听禽语对清樽。
两僮自足负琴书，载具何劳远借车。客至未妨投辖饮，地荒正好带经鉏。欲从隠者归盘谷，尚念先人有敝庐。择胜怀居竟谁是，定知明哲笑迂疏。
见说移居只载书，高人从此可悬车。看松北崦风吹面，种豆南山月满鉏。拙计不能争子所，痴心尚自爱吾庐。辟人辟世将焉择，独立西风鬓影疏。
美人渺渺隔秋水，六年不见心茫茫。麦昂黍低各自媚，鹤长凫短庸何伤。荷鉏未厌素业在，读书从来真味长。是间偪仄不称意，待晴携酒登重冈。
坎阳为心亦为月，妙质一点何玲珑。君看灵光湛止水，孰与明镜行秋空。万古娟娟不改色，百年忽忽俱成翁。盈虚如彼莫消长，试参此语将无同。
想见从来种种迂，读书采药灌园蔬。看山不厌风期别，与世相忘机事疏。正自未妨犀首饮，足知不作子公书。诗名莫落江湖去，怕有人来画子庐。
五老亭亭翠塞门，烟霏云气湿前轩。浮华安有千年宝，至洁何如一尺浑。晓瀑分寒归茗椀，春江泻绿入藤樽。君诗已是肱三折，为我探囊试合昏。
薄俗难谐祇自知，百年几见费心思。平生鲍叔深怜我，后代扬云不并时。春雨情怀惟有酒，男儿岁月但供诗。汀洲草长东风软，一笑旗亭又语离。
城郭春深午梦醒，觉来玄思独冥冥。静中自笑渠非我，醉里浑忘影答形。有客不传皇极数，何人独爱太玄经。古今此意谁能会，雨暗长堤草树青。
俗论卑卑不足闻，相从松下慰离群。喜师一吸西江水，许我平分华岳云。更向锋前来妙悟，莫于纸上泥陈文。纯阳石薜黄龙老，肥瘦何曾彼此分。
秋入郊原四望空，石梁老树立西风。文章子不减班掾，丘壑吾能过庾公。池上纷纷成底事，尊前兀兀有奇功。山中芋栗今朝熟，万一寻盟榾柮红。
虚堂宴坐万缘空，疏竹泠泠度晚风。政自悠悠随世运，无论愦愦到天公。病来茗枕成奇祟，老去蒲团策隽功。忽忆乐平吴直学，八年不共地炉红。
前修零落典刑空，堆笔须君振古风。敢意严诗编杜集，但希颜咏黜山公。区中随顺何妨道，物外佯狂更有功。安得相携登岱岳，天门夜看海涛红。
天高地下物林林，生化无过阳与阴。谁向一中窥窍妙，君于静处见几深。蟾乌有象明生镜，桐梓何情音在琴。正好小留论此事，可堪杜宇促归吟。
坎止流行信此身，只凭诗酒过残春。地偏自觉日成趣，道在何妨岁食贫。且养金丹娱晚境，难将白髪事时人。但余未了名山债，竹杖芒鞋入梦频。
吾生汩汩何所就，祇送流光添鬓丝。起寻诸老已半鬼，回首十年无百诗。刻意文章终害道，无心世路任多岐。便须擘画三千岁，不住青城即武夷。
日长独坐耿相思，每报平安慰我饥。举动岂知遭齿舌，送迎谁念用符移。转丸鸣镝应无滞，䌹锦弢旌未是痴。更著加餐题纸背，晚成在子莫忧迟。
陶公恒得法外意，张颠独悟书中神。口耳不到方是妙，言动可拟皆非真。寒泉泠泠出空谷，幽鸟亹亹鸣阳春。政索解人不可得，举似俗子翻成嗔。
独听松风度九夏，两鬓无情生二毛。渠侬翰墨流声远，老我山林畜眼高。往日相从不知乐，只今说梦竟徒劳。男儿肯受人拘束，相见频频赋大刀。
闭阁焚香一欠伸，晴窗如镜暖如春。平生自有会心处，后世岂无知我人。漫注虫鱼消白日，莫缘蛮触丧天真。客来指点墙东柏，雪压风欺色转新。
契阔难逢笑口开，溪云山雨首频回。未能千橘为身计，尚笑三槐待子栽。我道从来高勇退，君诗况自耻嗟来。有亲可养人生乐，拼取余年学老莱。
老子文章兴尚狂，看花可复梦名场。谁怜用意平生苦，欲俟知音来世长。郢俗但能听下里，骚人更待赋高唐。年来颇欲焚吾砚，蓑笠田间百念忘。
翟公莫厌雀罗门，杜老甘居独树村。谔谔固应贤唯唯，昭昭元不似昏昏。穷居有分行吾意，君子观人论所存。未必钟期旷千载，兴来一再抚桐孙。
文章圣处无谁语，独立苍茫祇屡膑。从渠高眼空四海，自古名家能几人。爱乌怒蟹言何浅，画虎雕龙技漫新。吾道澹成终隽永，莫矜盛气怨私贫。
马图龟画未是易，龙文鸟章岂其书。能穷有象有数外，始识无声无臭初。身从浩劫得所赋，神游太虚以为居。吾人寻古傥悟此，以后观今非古与。
万缘勘破等飞烟，习气消除得圣颠。扑满无情又佚老，鸱夷有味可留年。美人渺渺空勤梦，吾道悠悠莫问天。上界从来足官府，山林自好更求仙。
半岁无书界我胸，短蓬念汝过残冬。官情但可京口酒，客梦应随浮玉钟。弃纵向来缘底事，妍妆今日为谁容。书来賸喜归期近，伴我清吟倚老松。
尘埃野马谩劳形，远想高标愧此生。已许过从陪杖屦，敢辞来往涉途程。幔亭山色长如画，破衲秋风自有情。更待焚香参太极，朱弦端为发奇声。
敲门惊怪有此客，清似金茎秋露盘。名骥已超千里疾，老松甘卧故山寒。共商今古须臻极，远溯风骚不作难。从此频频相料理，案头苜蓿对阑干。
北李骨朽呼不起，老石珍藏痴可怜。松身镜面徒外美，犀纹玉质知谁传。古今赏览那复有，举世缪幻何由湔。一螺点漆倘寄我，会见枯笔生春烟。
汉朝最贵文学掾，况遇明时早及瓜。乡国几年工取友，诗书累世克承家。斜飞聊展天南翼，逸兴应随海上槎。闻说秦人遗迹在，更寻渔父问桃花。
世味居然如嚼蜡，贪闲犹爱故丘瓜。寸心自欲期千载，一理端能贯百家。为山功夫在进篑，穷源消息问乘槎。此去相从须有日，裂笺聊当寄梅花。
礼服悠悠岁月深，归来城郭岂堪寻。葬防不背先师训，居颍能知前辈心。古驿桃花劳远梦，征途柳色动新吟。秋风傥有南飞雁，莫惜频频一寄音。
番君远韵众辟易，崖仙清致莫谁何。二士共谈敦古谊，一夫独醉许高歌。人疑桑下留何久，我喜锋前悟已多。会见渔樵成保社，典衣先自买青蓑。
南岳崚嶒太古色，青湘窈窕千尺深。山川绝胜宜嘉客，兄弟相望惬素心。共看骅骝夸汗血，从知朝市远云林。高堂白髪能无念，可是朝朝候鹊音。
早年厌俗不免俗，老去求闲未遂闲。学道已输先得髓，读书空愧仅窥班。逍遥我欲游尘外，屈曲渠能自世间。目断汉庐烟树老，悠悠白鸟独飞还。
光阴迅速一百六，老境侵寻五十三。千里怀人黯风雨，五更归梦到松柟。丹炉火足心兵息，茗椀香浓舌本甘。次第尽偿芒竹债，结茅归老此山南。
门前老树繁秋英，浓香醉客我独醒。空山无人境寂寂，萧斋如水风冥冥。清标自是欠花谱，远韵差堪著酒经。君家刚猛两荒幻，且挹危露培修龄。
天星坠地化为石，盘石即是星之精。观天必识经纬象，相地始知流峙情。豹林将军累世显，龙冈文章千载名。古人妙中非浪漫，发抉幽微在此行。
老去空惊岁月遒，桑榆虽晚尚堪收。鬓霜任自桃花笑，客意难凭燕语留。胜地有缘频入梦，清吟无兴独登楼。故人家住沧洲上，几夜相思欲泛舟。
永嘉诸老不可作，史传纷纭孰与评。一字不轻严衮钺，千年如见审权衡。常忧此道无人识，忽得公诗老眼明。雪手焚香三读罢，小楼坐对晚山横。
芝山相识廿年前，我齿如冰子鬓玄。颜貌顿惊俱丑老，光阴自叹祇流连。近来酒渴应刚制，此去诗篇莫浪传。语别有期频作恶，预怜清梦绕新田。
去家几度忆瓜丘，付与闲人一壑秋。林下定知无俗驾，室中应自有天游。幽怀时抚竹根枕，清赏堪浮莲叶舟。夜直玉堂明月冷，回光还是照高楼。
夫征妇孕判居行，夫没儿存妇节清。不背所天终此义，信知有欲甚于生。芳名真足留千载，百伪无如仗一诚。定谥何人敢当笔，春秋万古自昭明。
鹅塘阻趁登山屐，庐阜端随下水船。况是故人当送远，不乘清兴待何年。英雄埋没龙长卧，道学榛芜鹿自眠。访古归来春意动，倚峰要了看山缘。
生来畏别不堪闻，十四年中三送君。挂席压平彭蠡浪，载家喜见太行云。对扬入掌丝纶宠，纪颂行看金石文。犹有鹅塘遗意在，一麾须早乞江𣸣。
年来与世亦婴儿，众欲纷纷看朵颐。简策祇留遗事在，英雄空有大名垂。斵轮老去谁堪付，弹铗归来未觉迟。少约林泉今白髪，不偿素愿待何时。
一去山中廿二年，重来有约竟茫然。穷居笑我顽同石，文事多君彩印椽。今日开山作宗祖，向来弹铗等风烟。余龄賸喜游从乐，更结青乌白鹤缘。
作意归来孰谓非，挹芳有地复何疑。迟留固是全交道，勇退方知识事宜。尚用侍郎书户契，肯求节度买山赀。风流莫遣诸儿觉，共被同行又一奇。
水中盐味谁能识，铎里宫声未易听。正惜无人继风雅，忽传佳句到林坰。云开灊岳撑千仞，春入雷江涨四溟。遥想清吟得天趣，窗前草色自青青。
鸣呼二子遂如此，里闬凄凉谁与归。生养死藏情永痛，霤号野哭涕徒挥。久悲前辈存无几，今叹斯文事转非。独到青灯哦楚些，西风猎猎飐帘衣。
天门振铎声弥远，越上横经任更专。颇怪风云纡宦辙，故因山水著名贤。圩田秋足先生饭，海月春浮坐客毡。闻有世南遗墨在，归鸿傥一寄林泉。
夫君汗漫路万里，翰墨游戏诗百篇。高歌不觉屡击节，画写似曾亲执鞭。奇探马迁作史意，老气杜陵出峡年。何当囊笔撰杖屦，与君题遍名山川。
松根坐稳逢元日，云外诗来寄此翁。入眼辛盘春意绿，多情蜜炬晓光红。儿孙拜舞欢声洽，节物暄妍往日同。却忆少年觞柏酒，觥船到手吸长虹。
上元曾记昔年游，歌曲如山浩莫收。公子喜陪苍玉佩，佳人笑指水晶球。一天星斗飘仙乐，万顷芙蓉簇彩楼。风雪与谁堪说梦，酒阑惊觉在吾州。
不见此山四十载，岩石相看亦粲然。顾我丹心今不改，信渠铁面晚犹坚。人生出处无非数，文运昌明自属天。尚恨山灵知我浅，小楼呼酒对婵娟。
七里滩光照客裘，双台登览意难休。当时蔑视麒麟楦，季汉反成党锢钩。山水何心供吊古，奸雄有面肯包羞。摩挲苍峭追陈迹，四十四年重泛舟。
秋风吹破木绵裘，一棹东游兴未休。幼学古人徒自好，遗经深义不能钩。槐黄满路君宜往，髪白盈簪我亦羞。共饮番江不相识，富阳矶下却联舟。
学道如撑上峡船，蹉跎富贵与神仙。对床犹记听风雨，讲席何堪数岁年。少日朋侪随化尽，晚涂老病有谁怜。故人厚问今何似，筋力虽衰尚服田。
天风吹我上崔嵬，冻面洒尘亦快哉。止水泓澄金镜净，远峰罗列画屏开。幽奇定有神仙到，险怪从教俗子咍。莫道此中无胜概，会看变化起风雷。
石林居士詹山老，鹤骨山清出秀眉。己卯相逢芹泮日，戊申共釂菊花枝。年华迅若东流去，道貌岿然太古遗。不恨文溪不同会，续貂犹得寄篇诗。
囊锦当时两度传，箧藏中袭墨尤鲜。高情应怪诗邮断，末路那禁俗累缠。过客谈君吟转妙，闭门笑我病堪怜。擘笺漫寄西风去，唤起乡盟三十年。
门前老树饱风霜，封植良勤不可忘。累世衣冠流泽远，百年基绪庆源长。穉松怒长堪藏屋，新笋初抽已过墙。珍重先人有遗训，读书余力及耕桑。
溪堂相望一百里，音问相疏十五年。眼底浮华俱已矣，篱东老菊独依然。登临不减青山兴，陶写犹怀白石编。待得秋风稍凉冷，方壶深处扣真玄。
山村老子知何似，想见庞眉鹤骨清。千里相望劳远梦，六年不见耿深情。云归山翠沾衣湿，雨过湖光照眼明。最是湖山图画里，输公吟啸了平生。
世途险隘任崖颠，万古人心只一天。桂辣何须分老嫩，蜜甜自是透中边。多君歌啸酬风月，顾我呻吟了岁年。何日相从讨幽事，松醪满意泛觥船。
北风吹沙湖水黄，离离衰草覆女墙。曼缨紫鬓马上郎，腰间短剑明秋霜。城西砧杵登登处，夫君已戍交河去。角声渐起鼓声住，乱鸦啼断斜阳树。
夫夫去寻桃李迳，老我卧云弥岁年。远志何妨作小草，破镜且喜飞上天。诵诗只今病自失，抱琴一笑醉欲眠。山空月落天未曙，幽梦耿耿闻啼鹃。
壁公挑云庐山去，自我不见今三年。出家本是丈夫事，成佛不作文章禅。西竺东震非道二，心宗教意难言传。何时寻我青阳巅，分我一滴庐山泉。
谁将剡素尺有咫，万里屈盘归笔底。江天漠漠水云宽，楼堞微茫烟树里。岷山滥觞东入海，自古兴亡难尽纪。诗人莫作画图看，中有英雄泪如洗。
自叹离群淹在兹，诗来一读一相思。人言毛遂早成事，我怪何蕃久不归。灯火十年俱旧梦，江湖万里有新知。秋风萧飒苹花老，目断晴云片片飞。
不用猖狂放泣岐，回车复路未为非。客愁无奈唯凭酒，口业未除犹说诗。骑鹤吹笙初志在，闻鸡舞剑壮心违。秋风红叶青山下，准拟相携把菊枝。
湖上轻风飐酒旗，水光山色漾晴晖。红尘骏马青丝鞚，画舫佳人白纻词。锦瑟两行春宴罢，玉笙十里夜游归。钱塘一枕繁华梦，回首凄凉鬓欲丝。
何人笔削晋东西，岂是王家父子痴。可奈秋风吹破屋，谁怜夜月拣寒枝。载书共羡知几早，怀土空惭见事迟。欲理瘦筇寻五柳，摩挲方竹已成规。
编阑春思倩吟鞭，著面和风软似绵。黄犊乌犍秧谷候，雄蜂雌蝶菜花天。把鉏健妇踏烟垄，抱瓮丈人分野泉。忙事关心在何处，流鶑不听听啼鹃。
膏雨初晴布谷啼，村村景物正熙熙。谁知农圃无穷乐，自与鶑花有旧期。彭泽归来惟种柳，石湖老去最能诗。桃红李白新秧绿，问著东风总不知。
春风建业马如飞，谁肯田园拂袖归。栗里久无彭泽赋，松江仅有石湖诗。踏歌槌鼓麦秧绿，沽酒裹盐菘芥肥。吴下风流今莫续，杜鹃啼处草离离。
倦游归隠白云乡，芳草庭闲昼日长。晋氏衣冠门外柳，豳人风俗屋边桑。青林伐鼓村村社，绿水平畴处处秧。未分东风欺老眼，一编牛背卧斜阳。
月筒纪闰附青炜，民野陶然化日熙。祀备枌榆祈稔岁，宴酣花柳乐清时。洛中富贵斜阳恨，绵上勋劳千古思。浩兴归来吟不尽，陶诗和后和豳诗。
绕畦晴绿弄潺湲，倚杖东风却黯然。往梦更谁怜秀麦，闲愁空自托啼鹃。犁鉏相种地力尽，花柳无私春色偏。白髪老农犹健在，一蓑牛背听鸣泉。
东风转瞩又东皋，久赋将芜力未薅。古木阴深巢燕弱，荒陂水浅怒蛙豪。儿痴方拟半栽秫，身隠尚嫌全种桃。何许蕨薇君欲采，饥眠堪羡华山高。
星明天驷兆兴农，稼圃犁鉏处处同。播谷竞趋新禹甸，条桑犹记旧豳风。草缘疆畎纵横绿，花隔藩篱深浅红。自笑偷生劳种植，西山输与采薇翁。
韶华到处入冥搜，郭外人家事更幽。土脉正融催觳觫，林阴微合听钩辀。谁家酒熟社公醉，明日桑空蚕妾愁。祇恐春工忙里度，又吟风雨满城秋。
桑风吹绿满原头，西崦东皋暖气浮。村妇祈蚕分面絸，老农占岁说泥牛。田乌飞逐耕烟犊，桑扈鸣随唤雨鸠。邻叟相邀同社饮，旋将新酒向花𥬠。
蛙声似吹雨初足，桑葚欲红风始和。少妇每忧蚕利薄，老夫惟喜秫苗多。旧栽花木山鶑识，新买陂塘野鹭过。此境东风元自好，当年金谷事如何。
曾对寒炉细画灰，几番回首重徘徊。山间已有幽人占，门外宁教俗子来。老杜句留修觉寺，东坡诗在妙高台。新凉拟办登山屐，莫待黄花逸兴催。
曾写当年送别诗，小窗几度梦魂飞。句从薝卜林中得，人在梅花岭外归。礼罢祖师无有相，遍参老宿悟来机。归舟久驻西湖上，闻道新来景又非。
一岁农功只在春，夫夫妇妇几艰辛。青门旧有种瓜地，绿野新添躬稼人。早把牛衣教诸子，欲修蚕具问良辰。夜来谷口东风过，只恐逢人问子真。
壁写新年百事昌，春盘次第蓼芽香。烧灯过了争挑菜，祭社归来便撒秧。布谷几声催耜亩，吴蚕三伏正条桑。一春忙过无多日，又听鹂鹒报麦黄。
已学渊明早赋归，东风吹醒梦中非。鶑声𪾢睆来谈旧，牛背安闲胜策肥。时听樵歌时牧笛，间披道氅间农衣。篇诗那可形容尽，何似忘言对夕晖。
野水浑边戏乳鹅，疏篱缺处晒耕蓑。草青随意牛羊卧，门静无人燕雀多。夫倦倚犁需妇馌，翁欢击壤和孙歌。新来别有营生计，又喜巡檐住蜜窠。
老盆倾酒试新尝，社鼓村村闹夕阳。麦陇风微牛睡稳，芹塘泥滑燕归忙。半村飞雨断烟湿，一径落花流水香。鼎贵安知此中意，徒能学犬吠村庄。
噀绿郊原春事深，治生幽趣豁尘襟。声声禽语耕人意，种种花开老圃心。桑叶渐舒梯欲整，麦苗暗长路难寻。日长虽有荷鉏倦，薄暮归来常醉吟。
东皋雨后土膏肥，夙驾乌犍出短扉。秧水平畴蛙阁阁，菜花满棱蝶飞飞。比邻社酒欢犹在，墙壁农书事已非。独喜桑麻今正长，渊明归去最知几。
饾饤蔬槃已竹萌，如何布谷未催耕。牧儿懒散骑牛过，游子牵连信马行。秧际窥鱼翘白鹭，花间捎蝶下黄鶑。东风岁岁添新绿，独我霜髯多几茎。
土膏初动雨初收，草径茅亭趣最幽。坐睡略无朝市梦，踏歌时有里闾游。半丘秧秫醉堪酒，五亩树桑寒可裘。老圃老农诚足学，不成吾道付沧洲。
平畴水绕径微分，小圃云深景不繁。此处农桑虽是僻，多情鶑燕不嫌村。倦眠芳草闲黄犊，静对幽花倒绿樽。见说弓旌方四出，欲更名姓掩衡门。
片云岂是出山时，曾被东风误一吹。归意不烦啼鴂劝，闲情只许落花知。桑麻穷巷扉长掩，烟火空林黍自炊。栗里辋川非谬计，晴窗子细味渠诗。
弃官杜甫罹天宝，辞令陶潜叹义熙。暖日浣溪仍旧迹，春风栗里只前时。苗生阡陌培嘉种，花绕林塘发故枝。佳兴二公能领会，可能胸次太多诗。
晓出东郊跨蹇馿，弄晴微雨润如酥。犬依桑下乌犍卧，鸠杂花间黄鸟呼。杨柳嫩摇风气力，稻秧新著雨工夫。农家滋味谁知得，饱饫豚蹄酒一盂。
家山万象春归好，诗笔拈来感物情。泉脉动时毋待灌，土膏起处正宜耕。无穷怀抱风和畅，不尽形容雨发生。试问封侯万里客，何如守拙晋渊明。
村居只是旧衣冠，北墅南园熟往还。雨外泥深牛觳觫，花边风暖鸟闲关。躬耕自得莘郊乐，日涉谁知陶迳闲。只说桑麻元自好，不须释耒叹时艰。
春风冗我田园务，野思芳情约不齐。检点瓜邱仍芋垄，按行桑墅更秧畦。偶陪灵运山前屐，或学东坡雨外犁。薄暮倦归专一事，旋诛生菜瓮黄虀。
暄和春景好供诗，日暖风轻土脉肥。白鹭时窥秧刺刺，黄鶑频说柳依依。几回野水闻姑恶，数树春英叫姊归。物态满前看不足，等闲吟咏对斜晖。
物色天成画不如，东风又到野人庐。蜜蜂辛苦供常课，科斗纵横学古书。小雨杏花村问酒，澹烟杨柳巷巾车。汀洲水暖芦芽长，更买扁舟伴老渔。
儿结蓑衣妇浣纱，暖风疏雨趱桑麻。金桃接种连花蕊，紫竹移根带笋芽。椎鼓踏歌朝祭社，卖薪挑菜晚回家。前村犬吠无他事，不是搜盐定榷茶。
桑田沧海几兴亡，岁岁东风自扇扬。细麦新秧随意长，闲花幽草为谁芳。午桥萧散名千古，金谷繁华梦一场。满眼春愁禁不得，数声啼鸟在斜阳。
东君私我此闲身，脱却青衫野服更。桑可以丝麻可绩，麦宜续食韭宜羹。分甘垄上耕云隠，梦不湖边拾翠行。物意岂知沧海变，晓风依旧语流鶑。
香红眩眼缬蕤英，竹杖扶吟纵步行。桑眼蟆含青蕾小，麦须虾磔翠芒轻。黄花菜圃午风软，绿水秧畦春野平。芳树几声鸠雨过，苍苍柳色弄烟晴。
犁鉏遍野沸耕农，血吻鹃声一树红。畦矗秧针青剡剡，陇翻麦浪翠芃芃。鸡鸣昼寂花村雨，蛤吠朝寒草岸风。溪外云过横笛乱，微烟野色树茏葱。
田园兴在早春时，眼缬生红喜上眉。门巷日高人扫雪，池塘烟涨水流澌。杯柈新岁欢同社，灯火元宵闹古祠。野老告余春事及，夜来小雨过前陂。
田园兴在半春天，春事关心夜不眠。护撒秧畦须拥水，辟栽蔬圃更堤川。青囊子粒乡风旧，翠箬灵芽社雨前。独立斜阳无限意，一声拨谷野桥边。
田园兴在晚春头，且说田蚕两事休。榆荚雨酣新水滑，楝花风软薄寒收。青枫蛾子催桑月，绿树鹂鹒报麦秋。但愿花村无吠犬，时呼薄酒背眠牛。
饮了椒盘收了灯，翁携稚子步新晴。茅柴初熟胜腊酝，莱菔久虀宜晚羹。伏卵鸡留上春种，出栏牛试吉辰耕。去年官赋今年罢，寂甚门前犬吠声。
昨夜西郊雷隠鸣，金穰检历兆秋成。枪旗味向茶畦蓄，餠饵香从麦陇生。拂去梁尘招燕乳，拨开檐网看蜂营。谁家子女群喧笑，竞学卖花吟叫声。
野花村酝赏清明，挑菜踏青鱼队行。禊水戏浮觞白羽，厨烟不禁饭黄精。田功宜早秧勤插，桑价方高茧告成。莫道犁鉏忘学问，读书声间织机声。
熙熙垅亩扇和风，簇簇人烟野意浓。培溉桑麻沿汲路，经行荠麦省耕农。饮牛涧暖山摇影，接果枝青藓拆封。酒熟花香村欲社，芒鞋藤杖尽从容。
轩裳一梦断尘寰，桑柘阴阴静掩关。种秫已非彭泽县，采薇何必首阳山。因怜社鼓刚催老，转觉儒冠不负闲。君看浣花堂上燕，芹泥虽好亦知还。
粟爵瓜官懒觊觎，生涯云水与烟腴。晚风一笛麦秧陇，春雨半鉏桑柘区。可是樊迟宜请学，肯教陶亮叹将芜。斜阳芳草关情处，更把新诗吊石湖。
桑眼已开芳昼长，西畴东墅足相羊。麦风初暖燕争垒，林雨忽晴蛙满塘。野老新衣逢社喜，山妻椎髻为蚕忙。纷纷游骑踏花去，谁识吾家旧草堂。
白粉墙头红杏花，竹枪篱下种丝瓜。厨烟乍熟抽心菜，篝火新干卷叶茶。草地雨长应易垦，秧田水足不须车。白头翁妪闲无事，对坐花阴到日斜。
昨夜东风雨一犁，晓晴邻巷共熙熙。遮门賸喜有桑柘，输国不忧无茧丝。小妇饷耕因废织，老夫观社忽成诗。眼前物物是生意，却恨渊明归计迟。
波流云散碧天空，鱼雁沈沈信不通。杨柳昏黄晚西月，梨花明白夜东风。秋千庭院人初下，春半园林酒正中。背倚栏杆思往事，画楼魂梦可曾同。
金谷花开得几春，东风吹逐路傍尘。蛙鸣私地为官地，燕认新人是故人。珠履卖钱豪客散，玉钗乘传舞娥颦。兽环一锁歌钟断，时有鸮声恐四邻。
楚江江上暮云东，万里春波去意浓。桃叶歌残秣陵酒，梨花梦断景阳钟。沅湘水落琼瑶合，巴蜀山来锦绣重。回雁峰前见归雁，相思何处再相逢。
仙翁去醉碧桃春，鹤背风吹万里身。洞里棋高饶几子，瓢中诗好寄何人。三峰紫翠浮芒𪨗，五岳烟霞染葛巾。归日定知能缩地，莫教青竹化龙鳞。
巴峡闻声愁断肠，冷泉照影绿阴凉。藤摇乱雨领儿过，树晒斜阳拾虱忙。献果去寻幽洞远，攀萝来撼落花香。空山月暗无人见，啼入白云深处藏。
毛骨珊珊白雪清，千年世上顶丹成。晴飞碧落秋空阔，露立瑶台夜月明。仙岛云深归有信，天坛花落步无声。时来华表何人识，依旧翻身上玉京。
采向舜妃江庙前，得来贾客木兰船。老宜泉石搘慵态，吟称烟霞倚瘦肩。宴坐夜和金锡憩，经行春卓紫苔穿。知师道价神龙护，莫漫腾空去九天。
为引寒藤延晚翠，试栽碧玉动秋根。凤梢依旧生虚籁，龙箨相将添远孙。林月过庭窥断影，茶烟润色到啼痕。汤休丽藻题还遍，贝叶应多此处翻。
碧树绿芜空乱云，故人何处隔江村。旧书在手再三读，新恨从头又一番。竹帻随行家具活，兰亭摹出典刑存。几时定访扬雄宅，为问太玄经里言。
忠言如海胆如山，趣入金门虎豹间。玉笋晓班联鹭序，紫檀春殿对龙颜。气凌百辟星辰动，赋就三都造化闲。岂向长沙淹贾傅，淳风会见笔追还。
严跸传声入建章，汉官趋陛肃鸳行。驾回黄道清尘动，人在金銮白日长。承诏晓闻天语近，赐衣春觉圣恩香。马卿赋猎兼忠谏，独许骖乘锡尚方。
霸业销沈烟树浓，吴王台殿梵王宫。屧廊人去土花碧，香径僧归秋叶红。飓母射岩风动地，蛟精徙穴雾迷空。明朝江郭重回首，寺在翠微苍霭中。
雨巾风帽别真师，雪满天坛驾鹤迟。囊佩山图行几日，棋逢仙客看多时。丹房芝术春英长，玉洞烟霞夜梦离。定有壶公远相送，瓢中添著几篇诗。
家分半席并鸥眠，兴堕吴头楚尾天。机杼晓声柔橹月，帘帷暝色片帆烟。鱼龙窟宅同春梦，鸡犬图书当夜船。咫尺五湖晴景好，钓竿闲在草堂前。
毡城万里风雪寒，妾行虽危汉室安。汉室已安妾终老，妾颜穹庐岂长好。汉家将相多良策，更选婵娟满宫掖。单于世世求和亲，汉塞自此无风尘。
吴晋豪华冷劫灰，竺干金刹压崔嵬。玄黄半夜虎精泄，紫翠一峰鳌背来。池水暗通浦海入，岩扉寒枕白云开。轮蹄未散鬼吟寂，万壑松风僧定回。
一枝倾国又倾城，笑并香腮百媚生。湘浦二妃窥宝镜，星宫双六下银泓。金波影俪婵娟巧，玉露心分沆瀣清。曾向鸳鸯屏上看，野花空得合欢名。
燕台气概汾阳裔，赤骥腾骧彩凤飞。吏鞅晚淹彭泽米，酒钱春典杜陵衣。西山手板情还适，东里角巾身不归。空有遗文落人世，朱弦声绝赏音稀。
五色何年补泬寥，百弓无地驾琼瑶。老龙千尺卧寒玉，雌霓半空横彩绡。天路行看星象逼，江涛怒息水犀嚣。骑鲸便欲超银汉，直践台阶挹斗杓。
彭泽归来菊未荒，便投簪绂弄沧浪。一篷烟火莼鲈兴，数亩茅茨橘柚香。欸乃几时歌古调，籧篨何处避残阳。钓闲若枕图书卧，应被人称是墨庄。
天堑鸿流拥积沙，石城虎踞漫雄夸。山陵青草六朝地，巷陌乌衣百姓家。紫盖黄旗消王气，琼枝璧月吊庭花。孤云更作降旛势，目断楼船日又斜。
朱门当道拥高槐，拂晓鸣驺散乳鸦。红叱拨骄矜匼匝，黑昆仑黠解琵琶。姬将银蜡烧明月，犬带金铃卧落花。不信铜驼荆棘里，百年前是五侯家。
妖艳分明构祸胎，黄金瓌丽更危台。笙歌夜倚东风醉，粉黛春从南国来。原草翠迷行辇迹，野花红发舞衣灰。豪华肯信今为沼，烟水翻令后世哀。
满袖玉皇香案烟，彩霓背上俯晴川。红黄霜树珊瑚海，黑白云花玳瑁天。玄圃空离楼十二，丹墀罢对字三千。吟豪醉蘸吴江水，写与骑鲸李谪仙。
别墅清深无俗人，蛛丝窗户网游尘。绿阴镂日新欢夏，红雨鏖花故恼春。病去情怀逢酒恶，困来天气与茶亲。壁间乌帽长闲却，肯学陶家戴漉巾。
远寄奇枪紫玉形，寒翁欢喜欲镌铭。茅峰道士传茶诀，林屋山人送水经。崖瀑松风添瑟缩，地𬬻槐火共青荧。矮瓶未罄长镵健，且傍云根饱茯苓。
翳日桤阴翠幄遮，葑围高下奕枰斜。陂塘几曲浅深水，桃李一溪红白花。赪尾自跳鱼放子，绿头相并鸭眠沙。春郊景物堪图写，输与烟樵雨牧家。
蓟门飞雨布袍泥，游子魂销几梦归。赋有声华羞狗监，泪无气概笑牛衣。客愁万斛添杯量，春瘦三分减带围。不似江南烟艇小，柳花如雪荻鱼肥。
罢直奚官雪满腮，少年曾扈上之回。金砧戍削蹄多裂，玉秣辛酸齿半摧。苜蓿地闲春草遍，葡萄宫废野花开。病嘶破枥秋风夜，犹忆先朝较猎来。
千年岩璞斩新硎，一片琳腴截紫青。云汉带星来玉匣，墨池蒸雨出沧溟。烟开雾敛天晶彩，海静江澄地典刑。要与陶泓作佳传，老磨松液写黄庭。
妆浅颦深凭绮疏，小郎新拜执金吾。弦中言语分明怨，裀上腰肢准拟扶。翠履鸳寒慵鬬草，红牙马暖罢樗蒱。无人商略心头事，潜向花间卜紫姑。
金缕纹桑斵局坚，红云倒浸一池莲。星环紫极无多点，月印银潢有两弦。行采砧声鸣素练，计筹花片落牙钱。个人惯受卑栖苦，长为归迟罚绮筵。
荒园日日涉蓬蒿，破屋年年盖把茅。向石侧生花倚势，缘墙直上豆攀高。归兮春草芜三径，老矣松风有二毛。莫笑家贫拙于事，长须能压榨头糟。
壮怀玉具剑空携，老去金门献赋迟。服药身躯多病日，养花天气半阴时。愁乡尘积瑶琴岳，梦境寒生翠被池。春事几何公事急，可怜蝴蝶挂蛛丝。
天女纤纤罢散花，婴儿一掌玉藏瑕。寒生钩弋两三指，春屈柔荑四五芽。骸垢有疮肤起粟，臂风无力手长麻。老夫技痒烦消遣，休忤仙姑打蔡家。
桐君种药隠蘅皋，竹祖生孙共养高。茶脚碧云凝午椀，酒声红雨滴春槽。休粮貌古添清瘦，饵术身轻长绿毛。仙诏未颁迟拔宅，家资犹恋一溪桃。
豆秸灰动拥罏天，品字煨残榾柮烟。诗草病多删枕上，眼花书久废灯前。老依萧寺僧留宿，相对蒲团夜不眠。筋力渐衰余习在，梦中去趁暗门船。
九天宫阙郁嵯峨，公昔骑龙上大罗。文在玉堂多焕烂，泪经铜狄一滂沱。原陵禾黍悲酆镐，人物风流继永和。今日吴笺拜遗墨，只堪哀怨不堪歌。
王良伯乐骨已朽，曹霸丹青亦希有。开图歘见神骏姿，对酒高歌雄剑吼。祇今骐骥困盐车，落日长鸣漫昂首。嗤嗤俗眼迷天机，相士嫌贫马嫌瘦。
呜呜寒角动城头，吹起千年故国愁。才见专诸操匕首，旋闻西子载扁舟。霜寒古寺钟声早，月落南园树影秋。一笑浮华易盈歇，白云长在水东流。
华髪萧萧两鬓秋，醉眠花竹旧风流。天心桥畔行将老，地肺山中隠去休。半岭白云容可玩，一庵明月尚空留。西风趣赴方台约，岩下遥看二老游。
文学渊源百行馀，浮夸深陋汉相如。性灵偏爱居山水，才大难堪奉简书。毛义仕来身暂屈，扬雄老矣计全疏。强颜微禄营甘旨，已约烟霞共结庐。
二仲相从共此遨，蒙蒙花气袭征袍。几家绿暗藏深坞，一径红芳落野桃。春色暗随流水去，客怀空逐暮云高。临溪忽动秦源兴，应叹浮生何太劳。
闾门行乐送韶华，闲访城阴野老家。黄蝶得晴飞菜叶，翠禽隔浦啄桃花。衡门倒屣临官路，古渡横舟阁浅沙。亦有诗人时一到，醉吟行尽夕阳斜。
世外尘霞净绮纨，天风吹梦绕笙鸾。清名久上丹台箓，散秩新除紫府官。九酝霞觞分帝所，千秋银榜表仙坛。蔡经一见心相契，应许亲传蜕骨丹。
江上青山拥县城，江头结屋放歌行。散人昔有陆鲁望，处士今无祢正平。万顷云涛聊自赏，百年肝胆定谁倾。何时适有扁舟兴，趁得垂虹夜雪晴。
风流翰墨传千古，议论文章自一家。静爱云林披白苧，懒趋阊阖草黄麻。江山故国闲停櫂，风雨僧窗自瀹茶。甚欲从翁俱隠去，云深何处问桃花。
众峰戴雪玉崔嵬，风定湖光镜面开。山色可堪西子笑，溪声曾送越兵来。天寒野水摇孤艇，日落浮图对古台。回首风尘翳城阙，愁来谁伴倒清罍。
振屐重来事已非，却怜清景不相违。晴湖尽属盟鸥乐，夜月还惊化鹤归。万里吴船空野水，百年庾宅尚斜晖。醉哦昔日三高些，千载何人复见几。
城南不得遂相羊，又著纶巾出草堂。李白杯中停月影，米家船上贯虹光。西来江水知乡近，北望淮山引兴长。应傍荆公祠下过，向来松竹尚苍苍。
四十臞仙鬓未班，谭经海上看青山。曹江虀臼漫难读，禹庙梅梁去自还。叠嶂晓晴诗笔锐，平湖风定酒船闲。曾闻百粤多奇士，暇日清游盍叩关。
三年独向孤山住，应为梅花滞水滨。沧海鹤归空有语，荒城草长又逢春。芝田火暖丹砂熟，松峤花香白酿新。安得与君俱隠去，烟萝深处著闲身。
游遨适兴随幽境，笑语相逢忽并船。流急溅袍飞带雨，岸回迷草暗浮烟。楼高近水涵飞鸟，树密藏云咽恨鹃。愁破已空尊酒绿，醉吟同眺晚晴天。
万丈垂虹阿那边，君来山水愈清妍。洞庭云气浮樽俎，震泽涛声答诵弦。汀柳垂遮灵运笠，江花飞落广文毡。此行适有稽山兴，漫系春风载酒船。
泛泛春风湖上舟，幽寻不觉到瀛洲。碧桃花落门前地，翠柳阴垂水际楼。半夜鹤鸣松院静，一天星照石池幽。瑶林疑有神仙隠，愿得相从物外游。
风雨鸡鸣江上村，祇今遗叟几人存。煎茶陆羽忘尘世，学稼樊迟老圣门。百尺苍松心不朽，千年古井水无浑。丹崖翠壁何从见，一笑相逢醉竹根。
岿然高阁镇吴州，妙手应烦玉斧修。万叠红云凝宝座，一轮白日抱璚楼。蒙蒙灏气疑浮蜃，炯炯神光远射牛。终待留侯辞富贵，还来相伴赤松游。
狼藉风烟知几秋，巍巍杰阁焕然修。移来世外神仙宅，幻出云中天帝楼。眺远但知观万象，养生应悟解全牛。帝觞他日分余沥，咫尺钧天得梦游。
床头曾不置黄金，野褐纶巾善陆沉。七十康强疑有道，一毫荣辱不惊心。草根露冷沾芒屦，柏子烟清暖布衾。时启青囊看山水，行歌行入白云深。
郭范寥寥数百年，地仙还复出人间。豁开天外一双目，看尽江南千万山。玉指暗攒乌兔定，金盘活捉虎龙环。我今欲卜神仙宅，雾豹何妨露一班。
阿章年少懋才猷，柏府当年与赞筹。高卧久无求仕想，闲曹聊作读书谋。风烟坐度吴江晚，山水重探禹穴幽。正喜相逢又相别，飞花不分洒离愁。
僦屋吴城不厌贫，江东初奉荐书新。壮年才略须名世，异国光阴肯滞人。官舍草生三月晚，遗宫花落六朝春。到时公事期程暇，应有新诗寄我频。
三楚名家有异孙，昔年射策对君门。青衫佐幕声名重，白首谭经道义尊。天壤忽惊遗老尽，衣冠今复几人存。小山桂树伤愁绝，赖有清香为返魂。
壮岁名登进士科，青云直上趁鸣珂。子真遐举神仙隠，玄晏闲居制作多。空掩高斋藏漫藁，竟无良药起沉疴。诸郎毁瘠衔哀切，为报门人废蓼莪。
便乘天骥上通逵，笑拂吴钩气益奇。徐庶交游尽名士，王维才艺重当时。西风星斗寒芒动，落日川原秋兴悲。莫向黄金台上望，霸图消歇草离离。
移家东去寄田庐，始见高情与世疏。爱酒定从焦革饮，卜邻应近仲长居。天寒扫雪催煎茗，秋雨临溪命罩鱼。静里独全山野乐，人间荣利不关渠。
遥望石耳山嶙峋，咆哮虎豹林涧深。山屏倚翠障残日，石剑攒锋锼太阴。岂有渔人可问讯，苦怜木客长哀吟。似闻更欲住绝顶，他日瘦筇何处寻。
老松叶闲风所藏，露气引风风正狂。吹云去作何处雨，余力犹能为此凉。来从月里觉愈爽，助以谿声听更长。椎床抚几喜欲绝，赤日杲杲升扶桑。
半山松菊黯风烟，犹有新词世共传。暗叶宫商那有韵，绝无脂粉却成妍。趋朝玉佩行行整，入手骊珠颗颗圆。老子平生端崛强，可能著句独浑然。
宣平隠处今始过，烟霞城郭路几何。野渡谁浮夕阳艇，空山尚响樵人歌。石坛荒凉叠苔藓，谷鸟啁哳深松萝。何当更值买酒至，一笑使我朱颜酡。
木末孤蝉鸣不休，客子正倦还登楼。断虹阁尽芳草雨，孤雁点破南云秋。城头笳声撼落叶，渡口霞影摇轻舟。浮生扰扰事无限，搔首坐看斜阳收。
久矣刘郎怯画眉，锦䙀今始见娇儿。真成令气何妨少，犹及中年未是迟。应笑雍端惟觅果，定传江鲍总能诗。人言释氏亲携送，问取论功属阿谁。
淮县当年逼塞垣，乃翁采棒此悬门。余威尚可消奸猾，故老应思识子孙。几岁荒邱埋月冷，九秋丹旐逆风翻。访求合有遗文在，归与乡闾共讨论。
复有忧民意未忘，欲从分省拜封章。马周笔下文章妙，贾谊书中太息长。治世可能无利病，吾徒自此卜行藏。亦知自系苍生福，聊复临风倍激昂。
草草欢娱共一觞，葭灰昨夜煦初阳。民贫绝喜冬犹煖，客倦翻嫌日渐长。造化不停聊阖辟，人情自此隔炎凉。欲占岁稔浑无雪，儿诧晴云晓色黄。
山家律琯在寒梅，香袭幽窗报乍开。客梦并随残夜尽，乡心潜傍一阳回。幡垂稍喜春当近，竹爆先惊腊又催。从此东风无限绿，不妨吹上鬒毛来。
两鬓宁逃雪色明，何须种种即关情。故应弱质生来早，未信穷愁染得成。偶脱乱离真已幸，更添憔悴亦休惊。镜中幸有朱颜在，尚用孤怀起不平。
娱亲何烦羡三釜，种松筑亭真自贤。昔人固愿甘旨具，有子正须名节全。月摹碎影当奇画，风送寒声供醉眠。庭前雨露挟和气，明年定有枝相连。
佐时犹幸识斯人，不尔终身憾不禁。诗里重逢神骨峭，老来更觉语言深。鬼吟似有声堪听，风过浑无迹可寻。死去岂余毫髪恨，生前亲获遇知音。
山人新覆草堂成，便觉烟霞别有情。凿牖先思当瀑布，看云旋拟著桃笙。庞公隠处携妻子，匡氏同来有弟兄。鹤背仙人应错愕，世间亦自有蓬瀛。
荒村犬吠人犹行，惊乌乱啼山月明。南邻捣砧适复罢，何处吹笛秋更清。疑含白龙堆外怨，恨不黄鹤楼中听。萤飞露下百草湿，倚风激烈思平生。
游戏壶天岁月深，人间又见谪仙人。镜中商岭飘萧髪，物外箕山自在身。安石少徒轻冕绂，伏波老未厌风尘。输君物外全双美，洛社耆英汉逸民。
达人忧乐但随时，往事犹须入梦思。实行难磨姑致力，空言无补莫耽诗。水终易起渹风浪，松暂微低偃雪枝。李在道傍遭众弃，兰生谷底有人知。
青莲界敞白云巅，乘兴难追雪夜船。孰肯忘怀当闹处，人当慕道向中年。即翻贝叶吾犹倦，更策筇枝子亦贤。可是此生凡骨重，丹梯无计一攀缘。
道人结庐青山巅，如望蓬莱无渡船。石栈天梯欲千仞，流水桃花知几年。辟佛谁持退之论，入社岂废渊明贤。亦闻曾破虎溪界，暂往勿谓吾无缘。
牵牛织女定虚传，快意惟须向目前。仰腹晒书真自苦，挂裈随俗底须然。长生殿冷新蛩咽，乞巧楼空破月悬。何不昨宵来就我，嫩凉恰与醉相便。
一抔早已瞰陬隅，君子从渠自犬乌。谁泄天机似文展，争持地券与尧夫。新阡竞夺前人陇，高冢多逾旧日模。随分安排吾事了，咄哉俗子谩狂图。
醉吟且傍钓矶楸，坟上何曾酒到刘。从古英雄皆地下，几家扫拜尚原头。光阴且靳私颜子，蝼蚁那知圣孔丘。名在丹台公勿虑，会嗤蓬颗露漙秋。
百年孰不寄荒隅，蝼螘欢欣怅野乌。畏死固知非达士，轻生断亦是狂夫。乐天陶令词堪续，荷锸刘伶迹易模。石椁同知罪司马，茶毗乃至羡浮图。
何遽卜茔兼树楸，寿如黄绮阅炎刘。九州骨岂皆黄壤，百岁人谁尽白头。贵贱一时膏野草，贤愚后代指荒丘。因公重慨浮生事，落叶寒云渺渺秋。
锵然新诗堕崖谷，一片寒光浮越罗。字搜珠玑竭贝阙，笔卷波浪干银河。未能力学自知愧，正使工诗奚足多。矧兹小技尚未至，议论我私当如何。
踏雪相过似语离，岁俄在巳可胜悲。买臣富贵天悭与，贾谊才名众误期。奉养慈闱才有弟，流传家学更无儿。羸骖偶跨身为累，稳骤雕鞍竟是谁。
子豪于诗我所畏，发兴况逢金叵罗。势侔疾雷驱猛雨，思涌巨浪输长河。自藏珠玑箧笥媚，未报璚玖忧虞多。别离已久未遽叹，少须相与游无何。
买得轻盈一树春，画堂歌舞又翻新。慈乌哺母情兼洽，彩凤将雏色总珍。𩭏鬌应梳云作髻，婵娟想琢玉为人。素知静婉矜佳丽，肯向罗敷意独亲。
香风轻漠绣帘春，乐事从来不厌新。已有昭华君未惬，若逢嫫母我犹珍。虚烦设醴长为客，幸不闻歌足恼人。欲赋高唐追宋玉，终嫌想像未如亲。
一日二子各两屐，踏碎一径松花黄。人好禽鱼亦光耀，山空水石逾荒凉。胸次似涤冰雪莹，笑语欲染烟霞香。痴绝犹嫌不联袂，此已天幸宽愁肠。
世网无端巧见遮，路岐何处出褒斜。游山断合先庐阜，筑室宁当舍若耶。此事岂难吾未遂，中年渐近累仍加。还应倏尔貌如雪，病眼新来似有花。
满壁蚕丛墨未昏，牵情一夜役吟魂。舟掀波浪经巫峡，袖扑云烟度剑门。九折乍惊身出险，三声犹似耳闻猿。无端一事留遗恨，欠觅浣花溪上村。
拂衣何必归沧洲，黟水不减沧江流。本有渔矶带苍藓，且无叠鼓惊眠鸥。风漾霞光笛声晚，云压雁影芦花秋。客子还能念乡土，今年更作新安游。
林磴诘曲萝茑缠，苍翠逼人诗思鲜。烟云改变异状出，草树点缀疏花妍。景好初疑未经涉，路熟忽记曾攀缘。杖藜兴来不可御，前有百尺风崖泉。
白露洗空河汉湿，耳目莹净无纤埃。秋声溢出涧谷外，野色迸入轩窗来。多感间吟亦凄婉，自谋有策常迂回。傲然高视万物表，黄花浊酒聊一咍。
杖藜下入空谷暝，仰从树罅窥危矼。风叶吹满樵客径，石泉洒到幽人窗。旧且疑无颍川许，今兼信有襄阳庞。况是清风接襟袂，政使异世心已降。
母老妻单妾稚年，一朝无主泪潺湲。终身在困庸非命，遗腹承家尚系天。门户故应终有托，琴书可得遂无传。不知造物端何意，祸惨吾徒不少怜。
闭门读书非俗人，政使未见犹倾心。斑窥已骇文彩异，流长要自根源深。松比灵椿健霜骨，草连玉树辉庭阴。岐山紫阳近相接，逸响流入花间琴。
三峡啼猿恨满编，乐于此外本来全。累虽犹泥调兼操，高在已忘徽与弦。纸上陈言奚足恃，指间妙趣不容传。须知自有天然韵，寄在风泉与露蝉。
镌琼镂玉缀为编，积雪涵秋调总全。听处孰忘身有耳，弹时自以意为弦。大音不泄琴何预，至妙无形操岂传。忽触悠扬徽外趣，冷风凄雨滋孤蝉。
竞夸珠贝溢吟编，豹管微窥惜未全。月莹寒光磨晓镜，风铿逸调脆秋弦。才惟渐少逾堪爱，诗不须多贵可传。囊里新篇还有几，不妨容我嘒蜩蝉。
风中雾屦拂银湾，满贮烟霞洞府宽。物外山供情宛转，吟边海让思弥漫。岫云影压龙湫暝，涧瀑声吹鹤梦寒。唤醒海棠花畔约，不堪饶舌有丰干。
片片绿剪湘潭烟，点点露滴秋凉天。正厌堆阜矻太华，欲避娇吭哑孤蝉。卷曲离奇且朽老，余习蟠错未铲扫。梦寐不忘我湔祓，谓曷一语能近道。
转眼江流已昨非，便随鸥鹭省渔矶。飞花无复浪千顷，倒影依然山四围。不向静中观物理，更于何处觅天机。兴来倚杖斜阳外，弄遍潺湲未肯归。
青紫过如拾芥轻，今吾非辱故非荣。海波忽与桑田改，书眼空如秋月明。只可一丘容鹤隠，何须万里较鹏程。到头更要深山住，不作终南捷径名。
千载圣人闽海出，喜看龙马亦腾骧。首悬鱼目星光灿，脊散虎文金线长。道统再传天有意，素王重见世应康。惜哉灵物山中失，漠漠烟林使我伤。
凉涵诗魄莹苍旻，散髪吟商月满襟。风叶顺行芦叶尾，露华逆上稻花心。千山欧子秋声赋，一室希公夜气箴。坐待河倾天欲曙，邻翁起汲井桐阴。
萧萧凉意满西洲，缓步搜吟兴颇幽。豆叶黄深田病雨，蓼花红浅岸知秋。蹁跹影若孤驯鹤，漂泊身如不系舟。自喜浮生只如此，任渠谈笑觅封侯。
慵为香兰读楚骚，俊游不惮着鞭劳。千钧弩底机方彀，百尺楼中气正豪。水激鱼龙江月暗，云翻雕鹘海风高。相逢要把精神对，应笑狂吟短髪搔。
风饕雪虐大江头，苔藓鳞鳞绾铁虬。清绝一枝先百卉，密攒万蕊傲千秋。本无烟火尘氛气，洗尽铅华脂粉羞。月夜携樽相对饮，恍疑身世在罗浮。
毓秀含华十六龄，慈帏口授十三经。奇文不欲撑天地，大节偏教揭日星。何姓移刘亡汉室，谁人复楚乞秦廷。愿从一死明忠孝，碧血应留万古青。
弱质原归玉女峰，家亡国破恨重重。椿萱已遂抒忠愿，昆弟先教殉难从。热血千年啼杜宇，寒泉三尺照芙蓉。堪怜宫院齐收北，忍听天朝长乐钟。
野色摇春麦正肥，烟村闲寂往还稀。未多桑叶蚕初浴，更小茅茨燕亦飞。行市绿蛆花泼眼，卧依黄犊草侵衣。数声桐角归来晚，杨柳移阴月半扉。
至治发闻惟馨香，播厥百谷臻穰穰。农夫之庆岁其有，禾易长亩盈仓箱。时和物阜粟滋茂，嘉生骈穗来呈祥。自今以始大丰美，行旅不用赍糇粮。
寺中荆棘老侵云，恶木狰狞野外村。原上狐狸走白日，水边魑魅立黄昏。山鬼相呼夜月黑，怪禽恶语向风喧。挑灯待晓安能寐，一夜惊忧紧闭门。
五贯九百五十俸，省钱请作足钱用。妻儿尚未厌糟糠，僮仆岂免遭饥冻。赎典赎解不曾休，吃酒吃肉何曾梦。为报江南痴秀才，更来谒索觅甚瓮。
贤守新成盖代功，临危方始见英雄。三都谷路全师入，十万胡尘一战空。杀气尚疑横塞外，捷音相继遍寰中。君王看降如纶命，旌节前驱马首红。
觜长毛短浅含膘，久向山中食药苗。蒸处已将蕉叶裹，熟时兼用杏浆浇。红鲜雅称金盘饤，软熟真堪玉箸挑。若把膻根来比并，膻根只合吃藤条。
羡公飘荡一孤舟，来作钱塘十日游。水洗禅心都眼净，山供诗笔总眉愁。雪中乘兴真聊尔，春尽思归都罢休。何事却寻朱处士，种鱼万尾橘千头。
脱却霞裾著绣裙，仙凡从此路歧分。蛾眉再画当时月，蝉鬓重梳旧日云。玉貌缓将鸾镜照，锦衣兼把麝香薰。屏帏乍得萧郎爱，更没心情忆老君。
碧云亭上碧云飞，竟日回环面翠微。梅萼破香知腊尽，柳梢含绿认春归。风前古涧琴三叠，雪后群峰玉一围。遥想上人清太甚，水精宫里说禅机。
明中悟理造忱诚，性觉通真见即行。生不生来空是境，有无有处化为城。荣枯现梦因缘想，色相求心妄执情。名与实亡都在道，盲聋苦学漫营营。
田绕青山好住家，短篱疏圃接丘麻。烟村远近栖鸦乱，竹岸高低飞鹭斜。泉喷石间岩涌雪，雾浮堤外柳吹花。连云碧色秋光冷，眠犊黄昏草长芽。
桃源洞口武陵人，跳出红尘二十春。但喜白云深有趣，不知青眼近来亲。丹砂已向坤炉伏，玉汞先从坎鼎烹。活计一张焦尾外，碧坛三尺礼星辰。
江山巧秀入禅扃，四望仙源画未真。万叠好峰侵碧落，一条流水隔红尘。涧边鹿迹知何代，洞口榴花镇似春。自恨声名尚牵锁，无因长对社中人。
睿泽覃来数百年，海山高处有祇园。禅林自是三三界，尘世谁知十二门。诗客迢迢寻义路，禅翁特特起谈轩。香炉顶上垂东注，万派分明出一源。
灵鳌戴出梵王宫，殿阁崔巍百世雄。额古泽心颁建武，地钟元气孕鸿蒙。云连吴楚江山秀，水接沧溟海日红。我欲楞伽分半榻，汲泉煮茗话真空。
山行似觉鸟声殊，渐近神仙简寂居。门外长溪容浄足，山腰苦笋耿盘蔬。乔崧定有藏丹处，大石仍存拜斗余。弟子苍髯年八十，养生世世授遗书。
运钟百六扰神州，国祚当时剧赘旒。独藉奇材支大厦，允资巨力障横流。啸呼左袒安刘氏，指顾南冠絷楚囚。整顿乾坤康济了，千龄翊宋永同休。
跋扈骄矜势纠纷，兵威不戢定将焚。权归宥密消兵衅，力埽欃枪息祲氛。鸿剑将军休画策，捧觞都护罢论勋。四方廊廊无余事，咸仰伊周辅圣君。
骑𡏖蒙蒙一洗空，恢崇儒馆阐文风。正当世祖投戈际，远迈元和沸鼎中。坐使车书同万里，行看冠盖袭诸戎。我公勋业追王佐，岂比区区颂泮宫。
勤劳王室见周公，报赐宜膺曲阜封。兆见维秦符佐命，祥开有魏庆畴庸。申加井赋恩方洽，倍衍圭腴赏正浓。一德君臣千载遇，九州四海仰云龙。
清江绕槛白鸥飞，坐看潮痕上钓矶。松菊未荒元亮径，芰荷先制屈平衣。窗前枫叶晓初落，亭下鲈鱼秋正肥。安得从君理蓑笠，櫂歌相趁入烟霏。
寒食家家踏晓晴，好风吹我出重城。几湾野水迎人白，数点家山刮眼明。已有鸰原联乘乐，何须鹢尾并桡行。山前父老应相笑，为我频来学送迎。
白羽芬葩陆地莲，可曾摇曳水中天。肯于素艳分新洁，不与红酣鬭碧鲜。玉井无因期摘实，金园有兆必开先。应知瑞与优昙并，一朵腾芳万古传。
山茶两本上连空，叠叶栖枝占佛宫。雀尾有金输绀碧，鹤头无火让殷红。优于峡茗称呼异，劣与梅花气候同。谁识诸天雨花外，道人宴坐雪霜中。
年年花叶炫虚空，岁月循环十二宫。对植霜天无赖碧，特开金地可怜红。长春比并何妨别，密雪交加有底同。不必传神呼赵老，君诗元在典刑中。
花开似火半烧空，荧惑飞来失故宫。但见洛人夸魏紫，谁知蜀国产真红。肯随月季无时节，应怪梅花有异同。远挈一樽谁伴我，还从山里望城中。
对境那能问色空，山茶花发映莲宫。攻余瑟瑟风摇绿，刑尽猩猩日晒红。大雪迷漫元斗异，千林摇落不雷同。何须诳汝老迦叶，分付阇黎一笑中。
腊月寒冰火满空，玄冥移种祝融宫。雪霜底事论坚白，儿女何知爱软红。金鼎转丹应有异，玉沙洗水若为同。细思造物元无物，颠倒繁华掌握中。
花发今年喜不空，遨头肃客上萧宫。雪残千嶂犹连白，风引双旌欲鬭红。他日勋名三事在，先春和气万家同。等闲草木蒙湔祓，况入寻常顾盼中。
琉璃叶下剪梧桐，绿子青枝扫地空。俗眼如何有青白，好风安得问雌雄。物随尘境工荣悴，人触心兵战异同。只可轻帆理归兴，暮云萧散大江东。
龙虎丹砂炼已成，方瞳绿发仙骨轻。石床半醉海月冷，芝轩长啸天风清。时泛绿觥陪侠客，未骑赤鲤归蓬瀛。朝簪相访惜回驭，屡奏瑶琴太古声。
太帝天坛渤澥连，金霞苍壁隔埃廛。蓬丘不断青禽位，仙仗时来白虎𫐌。星籥岂惟壶内景，桃花长媚洞中天。优游笑把洪崖袂，瞬息人间又几年。
仙翁曾是便升真，灵迹千年事转新。碧洞峰前开紫府，清溪门外隔红尘。祥云瑞霭笼金殿，羽盖霓旌拥玉晨。今日胜游诚有遇，麻姑留我醉经春。
山光竹影交寒辉，下有碧清吹涟漪。沙痕隠隠白鸟去，石声凿凿扁舟归。蕙兰发香禅味远，云雾吐秀人家稀。须知春事不可挽，杜鹃已绕林中飞。
晋室陵迟帝纪侵，群英晦迹匡山阴。楼烦大士麾麈尾，十七高贤争扣几。才高孰谓文中龙，返使伊人思谢公。烟飞露滴玉池空，雪莲蘸影摇秋风。
右军学业隠林丘，世隔年余景尚幽。苔锁一泓残墨沼，云遮三级旧书楼。欣逢羽客开金阙，快睹仙童侍玉旒。自怪今朝脱凡骨，飞身得向洞天游。
山属蓬壶第几重，奇峰翠岫绕灵宫。云藏毛竹深深洞，烟起香炉袅袅风。放鹤已归天汉上，养鹅无复小池中。羽人尽得飞章法，神与寥阳路暗通。
迢递人间入路遥，忽窥仙阙绝尘嚣。事寻奇异彼燕石，文载兴崇是晋朝。攻艺高楼无笔砚，养鹅灵沼识𫇴荛。英雄虽逐年华谢，万古真风冠碧霄。
步步溪山转几重，五云深处敞琳宫。峰峦秀拥神仙至，门径清无世俗风。昼静棋声深院里，月明琴弄夜堂中。丹成仙子无余事，祇待蟠桃信息通。
登陆由来说四明，它山胜地久驰名。龙眠巨堰两崖下，鳄吼奔流一水清。瑶阁钟鸣群动息，金轮鼓奏百旦惊。后来水政谁研究，肯与云涛更主盟。
一昨丹阳王气销，尽将豪侈谢喧嚣。衣冠不复宗唐代，父老犹能道晋朝。万岁楼边谁唱月，千秋桥上自吹箫。青山不与兴亡事，只共垂杨伴海潮。
清光秀发水云乡，不见骚人意未降。风压柳梢低酒舍，月移松影上僧窗。山泉涨起潮三尺，野老钓归鱼一双。更待练光斜趁日，坐看金斗熨秋江。
亭前山影漾江流，亭外云霞碍举头。俯石下听松上籁，隔乡遥认水边舟。四檐寒送沙汀雨，一径烟笼寺竹秋。此曲此声应未变，抱琴期与故人游。
杖藜出郭一水近，石磴古路穿松筠。万仞绝壁倚天末，八节惊滩当寺门。泉声飞下锦绣谷，殿影插入玻璃盆。宣州水西天下胜，阆州城南亦何云。
百年萧渚旧风流，明府重拈此话头。摘出涪翁诗里画，展开贺老鉴中秋。天空地迥红尘少，月白风清古调幽。莫遣双凫便飞去，试听款乃在沧洲。
作县古难今更难，凿空无计借雕残。长教眼对葛峰碧，便觉胸如楚泽宽。几为掀髯得佳句，未应拄颊事遐观。三诗一赋严如律，真是江西道院官。
拂晓旌幢远访真，洞中和气一番新。争迎谢守同游客，尽是方平旧会人。山峭亭台多占月，地灵风物只知春。清欢何必笙簧助，自有红泉碧涧邻。
郎官遗爱凿成湖，李白题诗在昔初。春水浪翻惊野鹭，夏荷盘侧戏游鱼。冬风结冻凝青汉，秋月分光落碧虚。我爱四时风景好，买山来此创幽居。
转战谯门日再晡，空拳犹自把戈𫓧。身垂虎口方安坐，命弃鸿毛更疾呼。柱下杲卿存断节，袴间杵臼得遗孤。可怜三尺英雄气，不愧山西士大夫。
贼壮兵孤众胆惊，忠臣此日见专城。负君罪大宁如死，守土诚坚不问生。报国寸心无自愧，呼天浩气几时平。潺湲多少英雄泪，千古封江不断声。
重寻佳景冠南州，天与邦人作胜游。百尺台成偏得月，四时花放不知秋。当轩叠嶂高还下，傍槛长溪咽复流。只道史君能共乐，有谁能会史君忧。
肩舆初入郁林州，井邑都如旧日游。虽有山川供远目，不堪雨露湿征裘。土风惯习瘴谁虑，客况寂寥心自愁。春去秋来人共见，十年辛苦在炎州。
白鹤不来云亦孤，青山长在树荣枯。应随道士青霞客，得到仙人白玉壶。蜀岭秋风鸣寂历，缑山明月下虚无。稻粱不逐群鸡乐，眇眇高情未易呼。
西楼何似古东楼，但觉今州胜旧州。山色不藏兴废迹，江声空战古今愁。楼上词人夸丽藻，分明说与江山好。江山千古有精神，祇为曾经诗客到。
天下英雄只豫州，阿瞒不共戴天雠。山河割据三分国，宇宙威名丈八矛。江上祠堂严剑佩，人间刁斗见银钩。空余诸葛秦川表，左袒何人复为刘。
衡门客去懒冠巾，尽日看山自在身。饮涧猿来惊照影，泊枝禽起近冲人。黑云欲雨易成晚，红叶如花不当春。却忆东门牵犬恨，当年何似布衣贫。
老树津亭缆客舟，芙蕖香歇蓼花抽。越山只作古时翠，胥水半随人事流。别港雁声天有月，断桥渔火夜分秋。翻然自笑芒鞋脚，十载风波走几州。
南北春归有许忙，一晴轻策度林塘。柳摇别岸东风瘦，花落断桥流水香。老去客游空剑气，日来心事只诗囊。幽情一点云天远，独鸟无声飞夕阳。
傍桥买得小溪船，略举离杯去意悬。一水夕阳红荡影，数峰晴树碧生烟。秋声不断云间雁，别恨空长柳外蝉。后夜他州看明月，定知相忆未成眠。
短发蓬蓬戴小冠，客来欢喜爱供看。鹤孙夜养翎犹湿，童子南归语尚蛮。击磬花边禽醒悟，持经窗下竹平安。自言薄有耕桑地，无事干人不出山。
吴越夕阳多远山，塔楼高处九秋寒。江豚吹浪腥风湿，野鸟行空翥雪干。白日潮声僧老尽，黄埃世路客游难。海门航散孤云落，酒醒不堪深倚栏。
薄衣初试晓寒轻，云阁残阴雨弄晴。落去好花微有恨，生来野草半无名。丹心爱国劳难破，白发欺人镊又生。瘦绕石栏三十匝，绿杨何处脆鶑声。
午困俄惊啭栗留，东风独立思悠悠。蜂搜花醴勤王事，燕拓芹巢为子谋。白发愁边添渐密，青春忙里去如流。无言猛拍栏干曲，恰喜长须荐茗瓯。
暖翻鸭顶一川晴，喜共长堤缓辔行。落尽繁红春结局，传来太白酒寻盟。人于冷淡交偏好，句向萧闲吟倍清。鹈鴂一声林外唤，短篷归带夕阳明。
功成身退从来少，绿野超然洗俗埃。闲出西畴营六槚，胜传南极映三槐。迎门村妇携儿拜，遮道田翁带犬回。竞喜鸣珂归旧隠，争如鸥鹭不相猜。
看来扰扰总何谋，且把行藏用酒酬。篱菊趁阴移别迳，江枫向晚落行舟。秋虫在壁催人织，归燕辞巢恋主愁。今日去年风物异，钱塘还在望山楼。
避喧宽结小茅庐，庭竹栽多引凤栖。满地松钗风啸木，隔窗渔艇月涵溪。归鸿目送云间失，贺燕巢成栋外低。料想春残曾有梦，谢家芳草绿将齐。
青帝东来驾彩鞯，烧灯过后少晴天。逢春已办穿花屐，阻雨先寻载酒船。但觉野云生树外，不知溪水涨滩前。落梅有恨香还湿，不得飞来傍舞筵。
狼藉残梅满地香，游蜂终日趁晴忙。芳堤细草鳞鳞绿，深院垂杨袅袅黄。暖雾未消山失木，春风无力晓侵裳。眼看景物关情甚，亟把诗吟送一觞。
檐乐无风静自鸣，开窗亦复使眸醒。投林倦鸟低翻翼，触纸痴蝇细有声。篱外半悬红子落，墙间少见绿莎明。阳生阴后春来近，准拟新诗为发萌。
细雨冥冥风顿凄，微沾沙路不成泥。珠排檐网凝丝重，琼积荷盘压柄低。青草岸头三月暮，黄梅叶外一山迷。小塘水满鱼过堑，随浪流沟入古溪。
静看何物不关情，屋角青梅子已成。巢拂旧尘迎社燕，花移新树欲流鶑。寒生帘幕深春雨，暖卜园林甚日晴。病起无聊休把酒，东君去住亦堪惊。
朱门虚老济川材，镜面芙蕖取次开。莫怪偷光邻士壁，绝胜附火乞儿堆。拂尘尚欠千寻竹，极目何须百尺台。鱼鳖不知谁是主，也随流水向东来。
北斗三魁夜吐芒，竞传胪唱擢王扬。遥知天上轮光满，先放人间桂籍芳。失笑月乌空绕匝，那知云雁不成行。姮娥留取十分好，万里清辉分外彰。
自上黄枢赞万机，曾将谋略定边陲。平淮便放裴公逸，去越犹嫌范相迟。潋滟池塘莲万朵，婵娟亭馆竹千枝。居东賸有明农志，归衮应赓七月诗。
当年禁履上星辰，便合登庸秉国钧。盖海旌幢纡出镇，济川舟楫已知津。但从渤澥清沂泗，肯把关河自越秦。酝酿早成六月雨，一朝翻手洗炎尘。
三年姬衮尚居东，官府清平冠六雄。仙洞蟠桃红映日，山亭修竹绿梳风。已将儒雅安时俗，更即人和验岁丰。俭幕栖身无以颂，元龟游戏出莲丛。
三屿萦纡秀且奇，苕华琢采妙工倕。高罗绛帐声盈耳，戏著斑衣笑解颐。鱼藻留连依水密，凤筒准拟向阳吹。的知梅信传东阁，先访南宫第一枝。
欲看棠阴续世传，重移星履下鄞川。风薰辕戟清官府，日暖瀛壶小洞天。塞外不传青海箭，幕边稳泛绿池莲。个中便是神仙境，何必崆峒访偓佺。
勋业从来简帝聪，东溟还复奏肤公。庭前修竹添新绿，洞里蟠桃依旧红。野渡横舟人未老，大川作楫路将通。愿观整顿乾坤手，不负当年射六蓬。
笑谈樽俎有余欢，不独民安吏亦安。竞喜鲰生兼盛赐，那堪鹗表录微官。投机已发千钧弩，速化仍资九转丹。青眼相逢尤异处，他年翘馆旧门阑。
一派流泉绕坐奇，红尘不到客来稀。含烟竹坞朝常失，当户松阴晚自移。想有寒猿当月啸，应看孤鹤唳风归。火云六月流金石，绝景应须称此时。
一片青莎没古槎，满弯流水浸琼沙。早梅先点腊前蕊，败菊尚开秋后花。落叶尽随寒月少，好山还被晓云遮。人生到处须回首，暗里流年损鬓华。
壮志摩云一剑闲，欲屠石堡斩楼兰。功名努力车登坂，岁月惊心水下滩。小小茆茨渔子舍，星星鬓髪腐儒冠。高山流水无穷思，整顿瑶琴试一弹。
客子扁舟故里还，烟收雨霁出芦湾。浮天浴日重湖水，镇浪回风四望山。远树离离飞鸟外，征帆点点断云间。渔翁活计一篷底，爱汝白鸥相似闲。
梧桐叶落秋容早，夜夜寒蛩泣衰草。凤钗金冷鬓云凋，可惜红颜镜中老。音尘望断沈双鲤，唤起相思何日已。琐窗人静月轮孤，六曲屏山冷如水。
诗里玄机海样深，散于章句敛于心。会时要似庖丁刃，妙处应同靖节琴。韵胜想君言外得，字新令我意边寻。痴人说梦终难信，何日樽前取次吟。
西江一水活春茶，寒谷青灯夜拨花。人比建安多作者，诗从元祐总名家。宫商迭奏弦边雁，鼓吹都惭井底蛙。身在天南心太史，几番搔首夕阳斜。
琅然笑语响空山，两袖清风倚曲栏。木落顿惊秋色迥，竹高先觉晚西寒。年华流水声中去，世事浮云影里看。载酒登临真解事，人间不似醉乡宽。
扬帆出浦又入浦，转盼顺风还逆风。芦叶萧萧两岸合，蓼花细细一川红。鸥兼野鹜冲行棹，浪挟汀沙打卧篷。行李向来吾自决，漫将晴雨问渔翁。
静见门庭紫气生，前山岚霭入楼青。玉坛醮罢鬼神喜，金鼎药成鸡犬灵。岩下水光分五色，壶中人寿过千龄。何当一日抛凡骨，骑取苍龙上杳冥。
得意幽深触处真，何须丘壑密藏身。爱兹殊胜园林地，非彼等闲花木春。白昼杜门人莫到，清谈绝俗世难亲。纷纷闹市绕山脚，独有此中无点尘。
春老麦黄三月天，青山处处有啼鹃。悬崖几树深如血，照水晴花暖欲燃。三叹鹤林成梦寐，前生阆苑觅神仙。小山拄颊愁无奈，又怕声声聒夜眠。
英雄战守几春秋，虎踞龙蟠古石头。北固只凭江水在，中原长对夕阳愁。曹刘谩有经营志，王谢空遗富贵羞。举目便怀千古恨，凤凰台上不须游。
几度裁书无雁休，思君天阔水悠悠。自从席上飞花后，又见江头落木秋。背壁一灯怜瘦影，谁家双杵动新愁。不知今夜西风里，人倚月明何处楼。
人生乐处是家山，归即须归说便难。吾道何尝拘出处，丈夫例不怕饥寒。一天明月随诗笠，万古清风在钓竿。浮利浮名尽如许，笑他开眼梦邯郸。
携琴载鹤又如京，隠处如村却近城。吴越山从楼外起，江湖水到宅前清。草将春色归新句，梅著寒香暖旧盟。最喜出门天咫尺，摩挲老眼看升平。
门前碍路旋移来，压架欹斜绿作堆。三月半时花正好，十年前是手亲栽。幽香早被风偷递，小蕊那禁雨急催。尽数折为神佛供，免教飞去卧苍苔。
先生乐处少人知，最是生平不皱眉。身世帝王全盛日，风光伊洛太平时。画前勘破先天易，醉后吟成击壤诗。高卧行窝吾亦愿，不堪心事类周嫠。
枯霜剪尽千林叶，才放江头第一春。瘦影看来天爱画，孤根生处地无尘。夜郎岁晚逢羁客，谷口寒云见似人。绝是精神吟不尽，好枝和月插纱巾。
雪后梅花独步天，半开犹自未全然。倚岩大瘦魂销梦，照水无尘骨蜕仙。贮向金瓶生怕俗，绝饶翠袖敢争妍。夜深霜角吹残月，错梦梨花耿独眠。
娇朱浅浅透烟光，瘦倚疏檐半出墙。雅有风情胜桃李，巧含春思避冰霜。融明醉脸笼轻晕，敛掩仙姿蹙嫩黄。旦暮风英堕行袂，依微如著袖中香。
瓦叠鱼鳞栋展虹，清虚容膝小楼东。帘高甍耸朝迎日，窗静櫺疏昼卷风。岑远暮岚屏隠映，月残晓影玉玲珑。纱幮一枕华胥梦，看取逍遥田舍翁。
白帝工夫缕彩霞，肯将颜色弄韶华。酒粘织女秋衣薄，风动嫦娥宝髻斜。霜露莫摧今日蕊，轮蹄争看异时花。阴阳造化栽培地，不趁春光有几家。
连鸡势尽霸图新，兀兀宫墙压渭滨。指鹿只能欺二世，沐猴那解定三秦。倚天楼观余焦土，落日河山几战尘。今古悠悠同一辙，不须作赋吊前人。
问君为况近如何，若了青衫好事多。待献嘉谋裨北阙，未容高卧向南坡。竞辰事业常无倦，垂世功名要不磨。应笑柏山疏懒客，羊裘鹤髪钓烟波。
玉立诸郎总席珍，名登天府早荣亲。读书闻道超千古，教子如君有几人。行际风云攀郄桂，先沾雨露及庄椿。浮山名寿参天翠，长与蓝袍色鬬新。
斜阳在山客在船，片帆点破澄江天。携筇上踏笼头月，钓篷稳系芦花雪。夜深野鹤穿云归，正是山房酒醒时。羽衣起舞谩称寿，星斗插椽霜满袖。
平揖双峰俯霁虹，近窥乔木欲相雄。一溪流水一溪月，八面疏棂八面风。取用自然无尽藏，高寒如在太虚空。落成恰值三秋半，为我吹开白兔宫。
罗川带郭古南州，陵水环城小庾楼。云淡青林无过雁，雨涵丹荔集鸣鸠。叨荣铜竹三经夏，劝课农桑屡有秋。好趁湍流下吴会，章台无柳系归舟。
南台旧观再焚修，鸾凤徘徊无树留。芳草满时迷白鹿，落花深处卧青牛。九天宛转云常在，万象纵横月不收。应是庐江人不识，蟾宫遗下水晶楼。
西风飒飒动长林，斗酒沽来伴月斟。慷慨未应忧短褐，悲歌元不为秋砧。谁云塞马年年健，自是君门浩浩深。世祖丰神似高帝，楚囚珍重莫沾襟。
静坐闲窗对短檠，曾将往事广搜寻。也题流水高山句，也赋阳春白雪吟。世上是非难入耳，人间名利不关心。编成风月三千卷，散与知音论古今。
三山城内有神仙，一个夫人一个偏。开口笑时真似品，直身眠处恰如川。并头难叙胸中事，欹枕须防背后拳。王恺石崇池里藕，分明两个大家莲。
世事磨礲石退棱，此心何爱复何憎。门因候客时时扫，楼为看山日日登。分粟可留巢树鹤，种蔬堪供在家僧。形容每笑临清镜，相对骎骎作老朋。
贯弓执矢一亡臣，未洗昭关客路尘。道上乞飧逢漂女，江边款渡得渔人。致君岂谓初无术，卖国由来别有因。文种墓空山胁冷，怒潮朝夕怨江滨。
间关欲雪父兄雠，底用平生锡盖侯。冤骨未沈吴月晓，征魂初返楚云秋。西施正倚承恩貌，范蠡将移去国舟。尚向松陵亲却敌，藁砧依旧在层楼。
堂堂武烈与文英，引剑呼天气未平。身后端知司祸福，生前直欲就功名。胥山未尽吴侬意，郢水犹伤楚客情。井里满前灵宇壮，长江千古带高情。
谁把先生号冷官，令名深愧馥秋兰。孟公岂是陈惊座，子夏元非杜小冠。泾渭合流虽若混，云泥敻绝不相干。寄言世上多风鉴，一笑何妨改眼看。
好是东湖近物华，微吟去路亦何赊。两堤柳影澹台墓，十里荷香孺子家。淡淡烟笼僧寺静，飘飘风飐酒旗斜。重来徙倚阑干久，天末残阳噪暮鸦。
生爱梅兄是淡交，每相逢处更吟嘲。暗香疏影名千古，冷艳孤光雪几梢。东阁诗才犹腹稿，西湖人物尚衡茅。风前有恨曾知否，不得随泥上燕巢。
唤起园丁葺小园，喜逢社友访林泉。鶑花世界春方半，灯火楼台月正圆。闲不待偷皆乐地，趣随所得到吟边。丁宁莫刬庭前翠，留与游人伴醉眠。
片云块石一耕夫，耕得情田数亩余。不用木金为耒耜，祇将纸墨当菑畬。塞茅心撤犹芟草，翻水文成若决渠。三岁一番供贡籍，平时不用纳王租。
造化为炉巧冶成，儿童指似五铢轻。买春无算空流地，润屋何心望满籝。祇恐痴人思宿债，枉教处士负贪声。汉皇不吝铜山赐，羞杀申屠恶妒生。
锦囊分付与溪奴，江路寻幽属野夫。暖信已传春到未，暗香还动月明无。妆因底事偏清雅，态为何人转瘠癯。惹起诗魂禁不得，恍然飞越亦忘吾。
燕语鶑啼触拨侬，院深懒傍绣帘栊。一年春事半晴雨，万里云帆几夕风。柳欠温存牵怨恨，萍无拘束自西东。此情莫向桃花说，说与桃花也落红。
古径萦迂碧藓深，瘦藤得得叩丛林。雪浮茗枕陪僧话，风度松窗奏法音。断壁剔虫伤古画，拂尘挥兔断清吟。留衣尚有重来约，一笑何妨载酒寻。
征衣何惜染尘埃，款段搜诗亦快哉。百里亭长与亭短，一天云合复云开。倾茅柴酒和余粕，弹接䍠巾去薄塺。不是剡溪清兴尽，声声杜宇劝归来。
灏气行秋万宇凉，玄姑新敕办衣裳。林为机杼织无迹，月当膏油缉易长。谓尔索裘虽有日，到头无褐可禁霜。工夫只有琵琶索，又在梧桐夜雨旁。
蕃厘观里琼花树，天地中间第一花。此种从何探原委，春风无处著繁华。千须簇蝶围清馥，九萼联珠异众葩。几见朱衣和露剪，金瓶先进帝王家。
涌金门外凉生早，无数荷花鬬娇好。自怜贫病不出门，无奈心情被花恼。夜来一雨愁思浓，晚看玉露垂庭草。便须扶杖买兰舟，莫待红妆被霜老。
桂影中秋特地圆，况当余闰魄澄鲜。因怀胜赏初经月，免使诗人叹隔年。万象敛光增浩荡，四溟收夜助婵娟。鲜云清廓心田豫，乘兴能无赋咏篇。
瑞羽奇姿踉跄形，称为仙驭过苍冥。何年厚禄曾居卫，几世前身本姓丁。幸有远云兼远水，莫临华表与华亭。劳君赠我清歌侣，将去田园夜坐听。
庆元天子旧名藩，宝祐元戎新榜颜。郁郁蛟缠三大字，停停虹贯四明山。百年老穉欢声沸，千古山河旺气还。便挟岛仙天上去，再提此笔福人间。
尽装家具已回京，便觉身如片叶轻。近市借居人语杂，闭门独处自心清。雨中蹑屣青苔滑，烛下梳头白髪明。余亦傍人檐底住，新来巢燕不须惊。
江山还似六朝时，老尽梧桐凤不知。保大空存前殿佛，元嘉已没旧廊碑。几年何德之衰也，曷日览辉而下之。不见长安豪杰恨，诸公忍读谪仙诗。
不谭仁义只谭空，一着参差在个中。台上缤纷花正雨，城边一阵已西风。君王自有君王业，何事区区翻贝叶。雨花名台非识奇，要使后人知覆辙。
𬨎车行晓快新游，更上雨花台上头。看不厌人浑是景，清无极处奈何秋。地完龙虎堂堂立，江泊鲸鲵滚滚流。一带黄山是淮土，依然望弗见神州。
紫盖东南久寂寥，石城烟雾压岧峣。登台倦客怀千古，宿内闲人梦六朝。御苑云浮曾拾翠，旧楼月落尚吹箫。诸公不说新亭事，目断空江半日潮。
一年芳信雨消磨，负此吟怀奈若何。倚槛忽惊新绿暗，扫轩更惜落红多。春归惟有时禽觉，睡足从渠日影蹉。闲里工夫闲受用，惜无闲客肯相过。
六尺枯筇度远岑，野花啼鸟助清吟。云低似觉天根近，磵远因知地脉深。阅世岂容无正眼，穷源须要识初心。春寒局促良堪厌，一笑阳和破积阴。
腊里春前日日阴，西畴弥觉水云深。梅边句好无人觅，竹外烟轻有鸟吟。发兴合穷千里目，著书聊寄百年心。翻云覆雨谁能问，纳纳乾坤古复今。
汀洲三月杨花飞，河鲀出水江鲚肥。雨声翻作断肠曲，薄寒恋恋轻罗衣。新愁压眉双碧聚，作意挽春春不住。无情恨杀蜀帝魂，不劝归来劝归去。
环绕皆山远胜滁，地无炎瘴气清虚。十亭留咏夸前辈，八景搜奇出故墟。拍岸惊涛通海道，插天峭壁壮侯居。烟云变态无穷极，百幅生绡画不如。
楼船犀甲下荆州，蜂目将军驻碧油。虎帐觉来惊日堕，龙媒嘶去逐星流。奸萌问鼎终何在，计落遗鞭始可羞。幽草乱花荒故垒，无人能作晋春秋。
仕路蹉跎又见春，区区深厌走红尘。未能解脱无穷事，长忆逍遥自在人。瓦缶汲泉朝灌药，羽衣蒙露夜朝真。洒然物外清虚境，呼吸淳元养气神。
上疏归来日已西，山中旋制薜萝衣。谋身岂为金丹秘，去国应知火祚移。风露满林蝉几蜕，松杉绕屋鹤孤飞。瓣香仆仆非公愿，自有忠诚天地知。
古树枯藤知几年，衣冠来此岂徒然。波涛平地难回首，风雨深山且熟眠。吾道有灵终用世，此心无愧可通天。功名分定从吾好，未许驱驰效执鞭。
万松护岭与天齐，中有真人旧隠栖。井冷尚留丹汞暖，坛高近拜斗星低。回思汉室成惆怅，浪费今人为品题。我欲从之无路去，同升不似许仙鸡。
火德中微否未倾，朝阳一疏凤先鸣。如公忠论能旋听，彼莽奸谋未可成。万古仙名香宇宙，几人遗臭腐公卿。至今风吼松声怒，似为先生诉不平。
袖凛摧奸剑拂霜，奈何不报疏三章。南昌一尉孤忠日，西汉诸王百沸汤。便觅赤松为伴去，何求青史把名扬。想疑九转丹成后，愤吐精衷诉玉皇。
说到神仙事渺茫，寿春亘古此灵场。松边白隠千年鹤，岭外红拖几夕阳。霞驭月寒时弄影，斗坛风冷夜闻香。先生不必真人号，自与乾坤共久长。
大隠清名格帝阍，真人新宠粲王言。南昌补吏官虽小，北极通班道更尊。谏疏不容强汉室，仙风聊复傲吴门。我来物色朝元处，山绕星坛水绕村。
曾读杨诗识懒云，只今云悦即云孙。龙无怒色常归匣，鹤有懽颜独守门。春态乐寻吟客伴，心闲喜共野人言。要知出岫晴方好，楼外蒙蒙烟雨昏。
汉代梅君此炼丹，古坛翠駮藓花斑。目穷鸟道青天远，榻转松阴白日闲。烟隔楼台分象外，风吹钟磬落人间。不知乘诏冲升后，几度飞鸾到旧山。
杨柳蒹葭覆水滨，徘徊南望倚阑频。年光似鸟翩翩过，世事如棋局局新。岚积远山秋气象，月生高阁夜精神。惊飞一阵凫鹥起，莲叶舟中把钓人。
望断菰蒲烟水乡，凭高不尽意苍茫。神州北去山川远，王气南来天地长。晴见白云归竺国，夜看红日上扶桑。游人自拥笙歌醉，谁为梅花酹一觞。
垂手红尘古所难，近天尺五启禅关。玉绳低转檐楹外，宫漏微传几席间。云响度声何处笛，翠棱当户越州山。梦回露滴松梢冷，月在三茅万境闲。
吴国山迎越国山，江流吴越两山间。两山相对各无语，江自奔波山自闲。风帆烟棹知多少，东去西来何日了。江潮淘尽古今人，只有青山长不老。
东堂令史报来时，仙桂云攀第九枝。乍听言音犹似梦，却思公道即无疑。寒门仿佛春将到，幽径朦胧月渐移。残漏声中鞭马去，纻袍重戴已相随。
分薄如云可奈何，入秋荣气欠平和。已于万事都无念，只向三杯亦有魔。顿失花前多度醉，轻辜月下几番歌。不留一物娱吾老，赢得东窗冷淡过。
自读高阳赞隠君，便知名与此山存。凭栏须及三更月，吊古空招千载魂。殿上风幡飞海燕，寺前石峤过江豚。何人瘗鹤无踪迹，犹有残碑没浪痕。
等雪不成花自开，是花飞雪不须猜。一枝冷艳冲寒出，万里春风破冻回。最爱横斜无别树，莫愁零落有苍苔。几年许却西湖醉，犹恋千岩未肯来。
旧闻有欲常难足，今日纵饱旋复饥。蚁穴梦浓方大妄，渭城歌断正全痴。栽梅岂必万株好，种竹何须千亩为。想见午窗无欠剩，数杯家酿一枰棋。
岁月如流书似山，岂堪检点鬓毛班。贫忧消耗记持少，场屋羁縻展拓难。事物无穷徒着眼，身心未了只长叹。直须种种从头扫，扫到和书也不看。
清真羽士旧仙官，日奉琳宫紫翠间。五洞烟霞龙窟宅，一壶天地道家山。涤泉盘转冰涵沼，隠石屏开玉敞关。可笑濯缨来览胜，输他高卧白云闲。
拟借寒泉洗此心，幽亭曾屡谒清音。会须枕石伴龙睡，不尔吹箫学凤吟。蛰地金丹闻往昔，插天琳宇盛当今。灵芝仙草宁无分，为我山中试访寻。
胎仙舞处叠琴心，坛月高时闻佩音。九锁山扉元不闭，对闲诗句为谁吟。长生可学凡成圣，陈迹休令后视今。欲饵流膏种松子，参天会见一千寻。
山蟠鳌足云千丈，溪折羊肠路九回。神石肯穿秦斧凿，古坛曾见汉楼台。秋山风雨银河下，月夜笙箫玉佩来。山自青青泉自洁，百年踪迹几苍苔。
大涤云深日月迟，羽人曾作帝王师。鼎中绛雪成千日，岩下幽花占四时。玉仗已乘鸾鹤去，青山难使鬼神移。人间万事惟闲好，山顶诛茅待几时。
九曲烟霞染画图，羽人曾作帝王师。鼎中绛雪成千日，岩下幽花占四时。仙客已骖鸾鹤去，青山难使鬼神移。何当继踵长生地，疏瀹灵根出有为。
飘飘辽鹤去难寻，野客重来叹复吟。许迈林中丹灶冷，郭文山上白云深。南陵事迹都非昔，北岭归期直到今。珍重玉京无限意，待将功节养高岑。
九日登高眼界宽，羽衣云集尽清欢。黄花满泛渊明酒，白髪仍簪子夏冠。庭下流泉趋涧急，座间清气逼人寒。不须更问明年健，但向眉头鬓角看。
柴门深闭莫嫌猜，为怕春归不敢开。几树好花风𢬵去，一池新水雨添来。冥搜秀色增诗料，款挹晴光入酒杯。试问东君来复去，何如休去且徘徊。
当年许郭栖真地，暇日寻幽独往来。九转还丹藏箬底，千年遗迹寄岩隈。巍巍玉殿围青嶂，寂寂瑶坛锁绿苔。假榻壶天追胜集，尚怜归兴更徘徊。
又见梅妆碧玉枝，弟兄相聚著莱衣。西方佛庆明朝诞，南极星胜寿日晖。百岁阿𡝠开九秩，两房孙子戏重闱。年年得侍高堂醉，对坐天花散漫飞。
江淮幼女别乡闾，好似明妃远嫁无。默默一心归故国，区区千里逐狂夫。慵拈箫管吹羌曲，懒系罗裙舞鹧鸪。多少眼前悲泣事，不如花柳旧江都。
泥滑滑，泥滑滑，脱了绣鞋脱罗袜。前营上马忙起行，后队搭驼疾催发。行来数里日已低，北望燕京在天末。朝来传令更可怪，落后行迟都砍杀。
鹁鸪鸪，鹁鸪鸪，账房遍野相喧呼。阿姊含羞对阿妹，大嫂挥泪看小姑。一家不幸俱被虏，犹幸同处为妻孥。愿言相怜莫相妒，这个不是亲丈夫。
朔风阵阵送将来，日午柴门寂不开。灵照只教添短褐，孟光重唤暖深杯。苦吟檐角玲珑玉，闲拨炉头榾柮灰。移步东篱红日晚，细看冻蝶尚依梅。
终日劳劳雁鹜行，偶然来访赞公房。扶疏草木四围合，萦绕溪流一带长。倚槛岂能成杰句，把杯多是说名方。问师乞取安心法，宴坐蒲团对佛香。
一篙春水滑无声，一叶轻舟过短亭。飞蔼晚楼迷紫翠，夕阳孤塔认丹青。怀人远折三花树，何日相携双玉瓶。欲唤渔郎问风色，凫鹥飞处酒初醒。
凌云峻岭隔凡尘，岭外湖天别是春。一千丈岩人已往，五百年事迹徒陈。自传道貌今无垢，不脱禅衣句尚新。信是飞仙游戏处，何须云外望三神。
苍茫一片谁能画，不着云烟态自殊。漠漠平田新雨后，悠悠芳草夕阳余。水光低映浓如染，天影遥连淡欲无。可恨风尘栖易混，石桥人断竹萧疏。
路入千岩紫翠深，溪山好向梦中寻。松风洗净笙歌耳，泉石挽回花柳心。曲水流觞追禊事，茂林修竹是山阴。兰亭旧墨空磨灭，俛仰人间成古今。
莫守陈编学蠹鱼，筌蹄真似古人书。利名沧海浮沤聚，身世乾坤逆旅居。懒向明庭陈一得，还留故馆积三余。尘埃满足崎岖地，羡子抟风上日车。
折腰五斗信非天，荐祢徒劳一鹗书。渊底纵鳞夸水泳，林间宿鸟乐巢居。心随俯仰缘无慊，身任行藏自有余。试问通衢何处是，圣门无限指南车。
堪笑先生四壁无，寒窗剩有五车书。一童只许长须伴，半世长同只影居。白屋不嫌藜藿少，朱门却厌稻粱余。枕流漱石多佳趣，不羡人闲驷马车。
富贵须论命有无，谋身只是半行书。饥肠不羡千钟粟，广厦何如一亩居。世路茫茫终偃蹇，生涯处处是赢余。萧条此道谁为助，掩卷时过长者居。
夹道苍松六月寒，尘埃只隔白云闲。重游恰是十年后，往事空惊一梦间。杰阁漫夸新卜筑，危亭不似旧跻攀。凭谁说与矮师叔，投老求分一半山。
旧是瑶阶玉笋班，早乘白鹿出人间。朝依汉殿参玄典，夕护仙炉炼大还。三月崆峒传帝箓，千年姑射驻童颜。马家仙井家园在，何事青牛远渡关。
预作重阳半日游，行厨望客属鳌头。樽前绿橘当时果，岭下清泉彻夜流。新竹未斑秋正好，晚禾才熟岁仍收。使君须尽登临兴，行捧天书未许留。
同向天岩最上游，诗翁来见九螭头。僧房为映川原好，野水空随岁月流。玉节朝天行日促，金风驱雨暮云收。已摹大字镌山骨，要与匡庐万古留。
世路羊肠淹客游，尘缨来此濯清流。半窗修竹翠含雨，一片澄湖冷清秋。地僻莓苔侵石几，机忘鸥鹭近渔舟。夜凉酒醒未能睡，诗句欲成搔白头。
乱山环绕疑无路，却望人家岭上村。古寺性耽泉石趣，孤城不见水烟昏。早行携杖雪初起，夜诵挑灯景尚暄。遥问隠居何处是，满岩松竹至今存。
世路从来疏散甚，江山好处且归休。饭余正好远寻景，棋罢何妨闲倚楼。岭外梅疏初破腊，岩前松老不知秋。晚风落日催归兴，更约闲时取次游。
跨鹤仙妹已九霄，尚余胜地景偏饶。石盘洞口疑无路，水绕山根忽有桥。楼殿云栖迷晓日，筠松风度响寒潮。番君可笑成痴绝，妄拟阳台佩辇邀。
归把滩头旧钓竿，帝王只作故人看。此身合向丘林著，汉祚已如磐石安。流水无情千古在，客星有影九天寒。到头笑杀鸱夷子，便下扁舟去也难。
涛江翻雪卷湖滩，晚泊岩扉暂解颜。夙有净缘逢寺喜，老无生理伴僧闲。残云已断独飞雨，落日将沈却照山。半夜秋声惊客梦，一帘珠贝冷珊珊。
岩根商舸集高桅，岩顶朱门小殿开。未信瀛洲环弱水，始知鳌背负蓬莱。青山到海重重小，白鸟随潮两两来。坐久松风吹骨冷，此身浑觉在瑶台。
故山西郭有园林，之子东归抱短琴。衣锦未论当日事，首丘聊慰阿翁心。春风桑梓欢娱极，秋雨松楸感慨深。莫写渭阳图画里，令人披阅重沾襟。
翠作浮漥玉作觞，连蜷浮动玉生香。手中风露分炎国，窍里乾坤入醉乡。满座争夸赛鹦鹉，可人曾忆盖鸳鸯。江长月白空痕在，一夜花神怨索郎。
鹿葱花尽凤仙空，一种奇葩色不同。似带冰霜归老笔，肯随篱落鬬群雄。太平瑞映园林外，清白名归草木中。留向山窗伴幽独，半绡斜月五更风。
危巅层阁倚云平，一凭阑干醉魄醒。霁雨乱山生淡碧，带风寒竹有余青。孤猿傍石来深涧，幽鸟冲烟入画屏。却让高僧占仙境，蓬莱不独在沧溟。
丹级才升四望赊，香销无复梦豪华。向来马氏殚禅力，要拟龙宫作佛家。树老烟霜台殿古，石封苔藓井栏斜。上人不用莲花漏，自有林梢报晓鸦。
石磴盘空别岛开，深林苍翠拂衣来。昙华映日千峰晓，瀑布凌风万壑哀。野寺无人猿自啸，危梁骇客鹤频回。桃源洞杳知何处，翠髻云房亦浪猜。
鉴山最有登临胜，门巷萦回知几重。此日楼头瞻御墨，何时天上皋飞龙。关河痛隔鱼纹断，臣子遥申虎拜恭。欲托离骚写愁思，涉江何处采芙蓉。
乘兴沧浪水际行，江澄如练接天平。玉樽暮举频添酒，石砥浮簰就濯缨。夜月浸潭冰鉴冷，密星沉水浦珠明。南山环峙相辉映，直耸蓬莱侍玉清。
飞落寒泉一派高，初闻响似浙江潮。松阴无雨云长润，石窦虽晴雪未消。素练几时悬绝壁，白虹千尺跨层霄。丹山自是神仙府，弱水流来故不遥。
松竹青青耐岁寒，长随初度喜相看。操同一节冰霜劲，身直三朝柱石安。顾问正资持从橐，佚闲坚乞领祠官。扶危筋力知尤健，肯向风涛袖手观。
预喜新元八秩逢，渭川曾说兆非熊。清癯骨相今迂叟，纯雅文章昔醉翁。乔木旧推清望重，植槐新长绿阴丰。都将祝颂无穷意，写入金杯寿酒中。
宽碧高楼上倚天，等闲蚁垤视凌烟。归飞华表三千岁，砥柱中流五百年。摆脱浮云闲富贵，逍遥长日散神仙。天公已定乘除计，八十春秋到八千。
悬车高蹈姓名香，化得东阳似洛阳。节亚芗林仍峻洁，貌如笠泽更精强。丰标留作耆英样，寿命应同国祚长。岁岁梅花开腊五，来陪青鹿奉霞觞。
山势丛丛向北盘，高僧平日为开轩。莫嫌长有车马到，真爱都无鸟雀喧。剩长松篁留日脚，少移桃杏破云根。十年往返未曾厌，煮茗尝泉到酒樽。
雪花满衣香欲融，王孙白马金蟠胸。山南山北晚霞红，须臾直下明珠宫。一样越罗天水碧，乱插宝花长一尺。王孙大醉信船流，船尾船头自吹笛。
舞凤翔龙拱帝城，秀涵积水驻川灵。青山楼观排云出，画舫笙歌隔柳听。撩乱花光浮绮陌，参差马影绕旗亭。振衣直上南峰顶，谁似盘溪却独醒。
涔阳山水壮南州，千尺飞梁速去邮。蛟鳄翻涛声吼夜，虹蜺分雨气横秋。险疑云栈通车马，高比银河挟女牛。巨万功成书太史，绝胜舟楫济中流。
断矶江上碧嶙峋，漠漠芦花转岸濒。舟小风微犹胜马，山高石立宛如人。羡渠钓艇沧波阔，老我征途白髪新。寂寞蛾眉在天际，远烟青处晚双颦。
云外仙花众莫俦，广寒宫殿足清幽。根盘天上一轮古，香落人间八月秋。玉兔杵频金粟碎，素娥佩湿露枝稠。史君方运吴刚斧，要放清光照此舟。
曾闻鼻祖牧宣州，又见邦人送我侯。世阅双旌相绚映，人生五马自风流。西偏清啸独孤观，北望高吟小谢楼。此去骅骝谙旧路，定知原隰望咨诹。
画戟凝香礼数殊，敢勤屣履下庸愚。有时小队寻花柳，也枉前茅到竹梧。对客每曾蒙齿录，问年直恐混泥涂。使君早晚朝天阙，还念沧江钓叟无。
绿鬓貂蝉合殿中，𬨎车又过大江东。九重行侍君王宴，五度曾乘御史骢。好学襟怀开霁月，爱民心事蔼春风。夜深香火听舆诵，好是称觞寿母同。
儒行篇中有至论，书斋乡县两存存。南音楚国钟仪操，仁术函人孟氏言。近信每随流水到，旧庐凝望度云屯。里非胜母泉君子，循取佳名睹圣门。
甲子穷时丧乱频，天教泽国着闲身。无情花柳自春色，不觉山河多塞尘。他日升平犹未老，此生流落且相亲。江南江北经行处，莫话衣冠愁杀人。
金山鳌耸压蓬宫，见远堂开万象空。心与天游身世外，眼随云到有无中。岭头树接苍梧北，海面帆来日本东。此景舂容吟不尽，丹青图写愧宗工。
回环叠嶂倚长空，丹凤曾栖晻霭中。殿阁至今无燕雀，溪山随处有梧桐。竹荣秀实笼晴景，瀑泻寒泉漱应风。伫看来仪新乐府，吾皇勋德与虞同。
两道蟠溪锁碧山，飘然仙带绿回环。千岩林木沟渠下，万顷沧田指掌间。霜月天边清兴远，金钟云里梦魂闲。夕阳归步饶仙骑，懒拂烟萝下玉关。
一夜蟠龙裂翠鳞，土花深护玉精神。苍寒满树黄昏月，碧老孤根太古春。姑射香薰荷制好，逋仙青入草衣新。料应不为天风冷，自恐冰肌受点尘。
人生踪迹抵浮萍，客里行藏分外轻。酒力禁持风半日，橹梢摇动月三更。暂携琴剑随身去，且得溪山入眼清。著脚水乡吟思苦，未知谁得与诗盟。
倚遍阑干指顾间，吟身恨不早生翰。几多风月闲中占，一望江湖眼界宽。胥浪掀天秋际阔，逋梅得月夜深寒。有时听得渔歌晚，惊起沙鸥雪一团。
苍茫空阔海云开，浙水东西隔岸隈。我到龙山呼渡晚，谁从渔浦趁潮回。蓦惊塞雁声嘹呖，静看沙鸥独往来。山外中原皆在望，英雄谁肯便心灰。
一舸西风到水乡，半痕残月浸沧浪。湖中有影浑如画，天下无桥似此长。题品垂虹多古作，去来征雁带秋霜。三高千古英灵在，经过祠前菊正黄。
朱阑遮护石为台，只说扬州地可栽。若与八仙同日语，因何九蘂有香来。此花堪咏奚须辩，自旧曾移不肯开。得得无双亭上望，临祠酹酒叶为杯。
惟有闲中日最长，薰风拂拂透修廊。半窗槐影侵书叶，一曲蝉声送夕阳。强把茶瓯醒困眼，久无诗债抖枯肠。何妨自取离骚读，且向斋炉𦶟晚香。
自来京口足清游，天下闻名只此楼。山结人愁成北固，江和客泪向东流。痕留很石传千古，望断中原知几州。有景虽多非可乐，明朝准拟渡瓜洲。
人生行乐是便宜，惯入深林细品题。有石两行如壁立，登楼一望觉天低。亭前秋意惊松露，山外湖光拍柳堤。此景欲吟吟不尽，夜深分付野猿啼。
长揖薰风咏式微，诪张山鸟怪儒衣。竹君伴我寻诗瘦，梅子从谁学道肥。先自宦情如雾薄，可堪乡梦与云飞。支林堂下波光好，鹭笑鸥嗔胡不归。
春霆发蕾抽新馥，榷吏穷搜不容粟。是谁千金收寸芽，烹鼎车声绕斜谷。白云飘落甘露椀，清风吹破玉川屋。平生此腹负将军，空揽十年灯火读。
绣衣玉斧下青冥，端为斯文主夏盟。师道更全双璧白，讲堂初奏六茎清。秦灰不烬诗书种，孔壁犹铿丝竹声。惟有渔翁祇自叹，谈经敢望汉鸿生。
归向龙岩岩下房，又添移竹种松忙。江湖万事孤灯夜，风月千篇满镜霜。日暮乌栖梧叶落，天晴雁过菊花香。诚知道义相忘处，岂恨云山隔渺茫。
潮后菰蒋半带泥，隔林遥听午时鸡。江天漠漠云帆远，野日荒荒春鸟啼。石壁倒垂枯树老，沙田平接乱山低。经行好处须摹取，收入诗囊付小奚。
先生曾此濯尘缨，七里寒滩分外清。少日决科虽失意，全家肥遁岂无成。蛟龙窟宅身如寄，泉石膏肓诗有声。虽与子陵同一律，不将丝线钓虚名。
辟书既上不沾恩，拂袖归来闭里门。聊取江山助篇什，尽将轩冕付儿孙。纷纷利害真能择，扰扰光尘岂易论。傥使乘时拜遗补，未应千古配严尊。
病骨癯然鹤一般，相陪夜坐万松间。乾坤清气皆归月，湖海高人半在山。吟苦心从天汉转，琴清身与岭云闲。杯茶预约中秋节，五老峰头说大还。
骨凡缘欠大还丹，饱食人间行路难。灯火半生诗鬓老，江湖九月客衣单。拈将红叶书愁思，摘得黄花当晚餐。莫向吴松江上宿，梦魂偏怯雁声寒。
早悟功名岁月空，衲衣何处不从容。几回渡水自寻鹤，岂但买山方种松。麾玉固尝闻咳唾，掷金未尽写心胸。与君能隔几多地，薄暮一声湖上钟。
着身尘世易遭魔，是是非非可奈何。心地一生如日月，人情千变自风波。但从正直天须见，到底关防事转多。所以古来真隠者，貂蝉不肯换渔蓑。
少年浩荡子长游，回首人间道路修。纳纳乾坤日西下，悠悠江汉水东流。如知往事皤青鬓，应把华年伴白鸥。惆怅半生飞动意，看人骑马觅封侯。
夫君真自淦川来，书种相承教有台。蓬阆得时宜直上，金焦无地却空回。荐书共喜从天下，诗句谁能带雨催。细数平生归计是，待耕明月种寒梅。
岁近归程梦里忙，可怜一日九回肠。雪中饮酒难为醉，梅下吟诗易得香。无愧我心何毁辱，休将世事论行藏。相逢柳已开青眼，共对东风舞一场。
入得青山第几重，龙蟠凤舞着仙宗。九关云锁疑无地，数步天开又一峰。大涤洞中丹作井，昊穹殿下石为松。我来自结真人伴，杖屦蹁跹是指踪。
规模高敞俯城池，未必斯台是故基。风月祇招人感慨，江山不管国兴衰。几年勾践雠思复，终日吴王醉不知。却使五湖烟浪里，扁舟一叶载西施。
菊花相菊一长叹，公是公非话总难。以道义交堪傲俗，得渔樵趣不须官。纷纷落叶山初瘦，隠隠平沙雁已寒。天气欲晴又欲雨，百年心事满栏干。
初买虽怜价甚微，驽骀便已化骦騛。干长却想穿阶直，节密应知受土肥。金赐夜寒敲月落，玉丝春袅拂花飞。提携莫笑无他用，万里旌旗更指挥。
日华晴射武夷峰，湛碧溪流照玉骢。行郡敢辞千里路，祝厘先拜万年宫。山川历历神仙境，民物熙熙太古风。笑领霞觞云子酒，姓名留在洞天中。
自怜踪迹又尘埃，再见溪山眼便开。野水萦纡通路过，闲花疏淡放春回。玉清缈缈排仙仗，金碧峨峨焕宝台。十里暮云横九锁，却如骑鹤下蓬莱。
许氏功成获上升，曾遗一剂语丁宁。山生绀箬奇无骨，洞隠金丹显有灵。松竹欹岩非易取，烟霞塞道卒难经。有缘仙者当须遇，用幸搜求岂露形。
路入清溪第二湾，东风犹自逗余寒。白云粘地扫不去，黄叶恋枝吹未干。沙上湿痕谁涉水，天边长啸独凭阑。道人酒意无𬪩薄，饮尽携琴月下弹。
云溪高隠卧烟霞，默饮阳晶与月华。雾敛丹台生瑞草，云收灵腑结琼葩。青龙吐火烹金茗，白虎跑泉溉玉芽。龙虎媾交功九转，刀圭一粒捧丹砂。
坡谢无人共此山，翠蛟亭上拍栏干。溪声到耳三更雨，岚气沾衣六月寒。酒酿可呼仙子饮，池深怕有老龙蟠。天河挽住不容易，只纵游人一饷观。
灵砂九转炼金顽，留得丹泉在此间。明月清风谁管领，洞天福地占幽闲。岩巅雪涌金波立，石罅潮生银屋翻。句续坡仙怀古意，梅花也觉带欢颜。
兀兀梅窗坐已顽，自怜失脚落人间。洞霄宫里星辰近，天柱峰前日月闲。野鹤听琴飞雪舞，湫龙喜客为澜翻。此中不昼生云雨，珍重坡仙一扁颜。
山锁清溪溪锁峰，溪光山色两怡融。松枝点滴衣夹雨，云叶飘扬岩际风。玉室金堂端好坐，石坛乳窦自相通。我生已幸尘缘薄，拟结茅庐天柱东。
乔松苍竹带烟霏，木拱彤檐蔼翠微。虚谷玲珑遗凤响，行云蒙密护龙归。繁花结绣迷樵径，灵飘药香满客衣。更欲搘筇遍诸顶，可怜无策驻残晖。
紫府清都不可梯，何年宫阙下迁移。飞来殿阁风雷架，逼近岩崖日月驰。境静固宜真圣宅，地灵唯许列仙知。想应留钥更相授，以待虚皇驾幸时。
我行不识洞霄门，但怪东来见紫氛。玉帝衮衣明日月，仙官剑履会风云。箬根也有灵丹助，芝草畴非协气薰。亦恐弥明寓兹境，傥同尊酒细论文。
掣开九锁谒琳宫，物色真仙剑履踪。一朵云根生老涧，千寻天柱压群峰。功名秘略求黄石，呼吸微言𢽾赤松。我是康庐倦游客，朅来犹爱翠云重。
新晴草木翠光流，麦陇清和四月秋。巽二风来山髪冷，阿香雷过馨声幽。杜鹃哄枕催归去，丁鹤攀辕欲借留。半夜忽闻岩壑响，小诗调戏鬼神愁。
曜相偏羸足力强，不辞复岭与重岗。未穷仙隠千年迹，先炷宸游一瓣香。诗得好题难驻笔，酒逢佳趣便飞觞。梦回仿佛前身事，却认金庭是故乡。
琳宫胜处绝尘嚣，千古佳名号洞霄。地锁九峰形屈曲，擎天一柱势岧峣。凤鸣怪石仙岩邃，蛟舞流泉涧壑遥。幸有飞升遗迹在，便须骑鹤快扶摇。
水非凡浊石非顽，水石萦回九锁间。游客步随清浪起，道人身似白云闲。仙岩泉滴琼音碎，古木风轻宝盖翻。共酌翠蛟亭上酒，翠光相与映红颜。
野服萧萧款翠微，虚亭高敞射晴晖。仙归洞府云烟静，春入名山笋蕨肥。缓饮壶觞聊自适，暂指朱墨便忘归。何时罢脱利名去，始悟人间万事非。
洞霄从古宅真仙，镇日群峰起瑞烟。林下千年丹已就，山中九锁月长圆。半岩隠迹遗灵像，一井清凉抚掌泉。我到此间无别事，烧香直欲达诸天。
公余陪侍九锁行，花已凋残鶑已老。舞蛟亭下泉如奔，伏虎岩前景尤好。四围翠𪩘悉可跻，一点红尘浑不到。坐中元白非一人，自愧才疏难压倒。
九折山围五洞天，中间玉殿倚祥烟。隔云鸡犬闻清晓，锁径松篁认永年。野鹿献花来石室，寒猿掷果饮溪泉。玉皇弄笑飞金电，太上红颜雪满颠。
巢松老鹤鸣丹井，笼月梅花摇素影。竹敲白露幔亭寒，吟弄紫箫山月冷。山月箫声清且幽，幔亭不见昔人游。我来欲此腾云雾，笑指三山十二楼。
路转峰回意豁然，逢迎马首更飞泉。地严九锁红尘外，天近三关黄道边。奏简夜腾孤鹤表，步虚声彻老龙渊。会须香火通仙籍，一洗人间未了缘。
雉堞平来堑拥沙，绿芜阙处见人家。山河旧影藏秋月，关塞新声起暮笳。玉蕊已为亭下草，蒺藜不是眼中花。当年凤舸经行地，枯柳无枝寄宿鸦。
天留遗迹鉴兴亡，出郭伤心见此塘。废苑无萤秋寂寂，坏陵有树月苍苍。绿凄霜重摧荷盖，紫怯波寒褪芰裳。唤醒锦帆当日梦，一声水调隔云长。
狠石苍顽岁月遥，几人触境想英标。欲知三国兴亡事，但看一江来去潮。南土尘飞通岭海，中流砥立独金焦。云山绕槛期深隠，不受刘安作赋招。
匹马来逢寒草秋，淮云一片隔神州。黄昏灯火西津渡，白昼风烟北固楼。犹有断碑知晋宋，谁将遗石问孙刘。天荒地老英雄尽，落日长江万古秋。
九山互锁碧烟深，路转花香恼客吟。归鹤带云回谷口，潜蛟飞雪喷亭心。洞中无计寻芝鼠，箬底犹闻捣药禽。莫叹仙凡几尘隔，菊花岩畔是知音。
近谋吟屋傍浔溪，雁荡山深云未归。怕恼春光花种少，爱延月色竹栽稀。宝藏书册教儿读，土视功名与世违。不是诗人相过处，昼长应是掩柴扉。
静答光阴转法华，生涯更藉菊为家。山园隔树翻秋雨，石迳萦池浴晚霞。学凤尾翘无限草，似鸡冠样不胜花。萧椮安得诸王谢，竹下清谭煮露芽。
身如孤鹤在林间，百事无营只爱闲。最得意时朝曝背，未忘情处晚看山。静拈周易从头读，醉把唐诗信手删。为爱石桥明月色，柴门常是夜深关。
万朵奇云绕屋飞，云心修竹绿猗猗。孤高不为风霜折，正直只应天地知。四海久无龙化处，千年几具雁来时。晋林充隠皆尘土，瞻彼西山我所思。
江汉亭前江汉浮，岷嶓万里会吴头。江穿南北天心落，汉接东西地脉流。水上龙争方一梦，山中鹊起已千秋。张刘精爽知何在，安得同来赋远游。
蜀山如砥水如丝，送子西游蜀道时。万里乾坤犹战血，百年豪杰几愁眉。青虫渐老秋声小，白雁不来霜信迟。若过锦宫城下路，遥怜堕泪孔明祠。
说尽东南第一峰，武夷端与画图同。幔亭烟带凌霄紫，玉女霜花照水红。渔父欹残溪涧冷，仙人蜕久洞岩空。飞尘马足何时已，安得诛茅深翠中。
翠岩九曲老仙家，玉女峰头炼紫霞。幻海无人来跨鹤，天河有路可乘槎。春云细酿幔亭酒，夜雨初煎石鼎茶。久矣樵渔怀此志，吹箫闲看碧桃花。
拂散征尘曳素袍，小鞍乘兴过林皋。溪山九曲云烟合，宫阙万年星斗高。天柱插空留鹤驾，仙船横石待鲸涛。玉笙吹彻金鸡叫，落尽岩前几树桃。
大王高住碧云间，玉女风鬟相对看。画鹤有年游瀚海，钓鱼何日起波澜。工添一线仙机就，酒尽三杯茶灶干。醉听鼓楼声已远，幔亭环珮响珊珊。
武夷山水称奇绝，历历仙源路可通。人古道尊精舍在，曾玄世隔幔亭空。万年宫接青冥上，九曲溪流碧嶂中。几欲相期游汗漫，披图陡觉驭天风。
天风吹尽蔽空云，叠嶂层峦势吐吞。铁笛声沉人换世，幔亭宴罢竹生孙。昆阆境界烟霞窟，洙泗源流道义门。分治优游公事了，溪山佳处共清尊。
十洲仙子骑龙鹤，路阔云深贪舞跃。不知缥缈已无心，一朵飞来坠山脚。几度天风吹不开，数回山雨误飘来。直恐老龙招得去，千顷万顷游蓬莱。
生平未识洞霄宫，幸与东君访赤松。丹井千年犹好在，青山九锁不曾封。入门快皋云根石，矫首遐观天柱峰。凡骨变成仙骨了，此躯何患弗为龙。
拔脚红尘到蕊宫，眼前物物是诗筒。云关左右转九锁，天柱西南边一峰。正喜斋厨供笋蕨，更寻药圃觅芝芎。飞仙何在应怜我，指出灵丹绀箬丛。
天柱峰头叠紫烟，遥看万玉耸相连。云深九锁疑无路，翠豁一区我有天。灵气袭人嘘石润，嗔雷飞雨响山泉。倏然不类人间世，今日自惊平地仙。
九锁琼宫萃列仙，飘然别是一壶天。时时云气生岩洞，日日松声助涧泉。山茗已堪回短梦，金丹要可得长年。是中着语真难事，今古舂容几大篇。
支径萦纡路似穷，疑非琼馆洞霄宫。虽烦绿野诸公领，谁到青山九锁中。栝隠又深千嶂月，笋将犹欠一枝筇。道人欲识岩栖处，因鹤东来问漫翁。
每见杭人说洞霄，恨无双翼兴飘飘。恍观石势如蟠兽，静听泉声若春韶。既想洞天多窈妙，更知仙境绝尘嚣。官游到此劳人甚，准拟时来酌一瓢。
洞府幽深幸许探，危峰削玉与天参。凡心洗涤今无妄，仙迹微茫要指南。俯涧长吟舒逸兴，倚岩小酌助清谈。抱琴携子盟泉石，终老山阿我亦甘。
天作名山满世间，洞霄毕竟出尘寰。达翁不问长生药，高兴惟通九锁关。愿学坡仙游赤壁，肯如谢老陟东山。羽人能重来贤裔，杖屦相陪一日闲。
冉冉云根手可采，天然泉石故相参。仙家永日元无夜，虚室冷风每自南。賸办芒鞋寻隠躅，更从羽士纵玄谈。真空不在多言论，学道何如啖蔗甘。
长虹舞涧石磷磷，胜践还怜雨送春。云木千章森翠幄，洞天九锁绝红尘。丹藏仙谷生奇箬，香到龙祠泽旱民。山有旧盟来更好，斋心恭对玉晨真。
九峰嵯峨拥金碧，来游知费几两屐。石虹妥玉飞雪寒，萝屏削紫春云湿。仙踪谁言隔弱水，时见石盘敲玉子。千年箬底遗丹红，桃花洞口吹天风。
烟霞溟蒙峰九转，淀泼屏风倚天半。石龙背冷泉声哀，万叠灵鼍飞素练。江山登临夙所愿，何当骑麟醉游遍。仙人一去不可见，洞天春晚花流远。
抖擞京尘只素衣，脱衔困马喜逶迤。云根来拟启金室，天柱高攀得玉芝。龙跃清泉知客定，丹藏绀箬与谁期。晴霞阔引栖真洞，不管落花流水知。
蔓藤森木阅千龄，断壁嵌崖翠削成。安得抱琴来此宿，夜深随意写溪声。平生昼里看丘壑，便欲扶筇快赏心。真个溪山在亭外，老坡千古共知音。
化工欲使聚群灵，上下凿开洞府深。云放碧峰蓝掩映，溜回小涧云浮沉。至神莫测圆湫水，泽润能成大旱霖。天下洞霄真第一，到兹宁不效虫吟。
持杯睥睨不逾时，一派寒声落翠微。蛟室倒翻珠乱跃，琼田耕破玉纷飞。壮怀摇动频扶槛，溅沫飘零欲湿衣。绕磵更须林荫密，呼尊重约扣岩扉。
平生闻有洞霄奇，三载京华梦里知。非藉贤侯为引领，那因小子获追随。危坡滑滑凭舆上，古洞阴阴秉烛窥。万壑千岩游未遍，又催归骑向东篱。
浮云飞动浑非真，饱看山水浴精神。行空未驾青田鹤，持杯欲饷采薇人。醉中往往红生面，是是非非都不见。只言学诗与学仙，此道如今绝如线。
东风满眼柳花飞，信步扶藜过小溪。淮甸凄凉春事少，楚天空阔暮云低。江山有意怜孤客，桃李无心恋故蹊。纵使有家归未得，数声蜀魄为谁啼。
暖翠浮岚万壑春，桃花流水碧沄沄。同亭祠下生青草，天柱峰头空白云。雨后石林群鹭宿，月中山树两猿分。几时结屋清溪上，鹤氅筇枝学隠君。
西南十里岭之巅，灵冢岿然洞隠仙。门辟神扃低视井，柱生一窍仰瞻天。瓮中春酒今朝酿，洞内仙宾昔日贤。路阻山高难可到，茆君职守几千年。
菊过重阳尚吐香，晚秋风景属村庄。日羹野菜同妻饭，时倩邻𫇴对客觞。霜后树枝多老丑，雨余山色半微茫。近来少入城中去，为爱闲居滋味长。
远叩玄英旧隠扉，清风今日尚依依。云山自许老龙卧，霄汉不妨双凤飞。欲访骚人考槃地，但寻汉叟钓鱼矶。年来踏尽红尘路，赖有溪流濯客衣。
备员何奉再依仁，仰慕亨衢速若神。万里云龙遭圣世，三年苫块报慈亲。卢茨山水风骚国，獬豸衣冠法令臣。谁谓趋朝虚几席，长兄歌酒更延宾。
平生无梦到班行，留得清名与世长。此老风流胜此谢，诸郎佳句似池塘。挂云出屋须临赋，卓笔名题信似狂。小泊便思安石渚，他年容我听鸣羯。
总为门无马足尘，败蓑悬壁亦天真。看渠只是芸田者，处世强如识字人。隔水架茅知避俗，得鱼沽酒却分邻。市朝多少人称隠，只隠黄金不隠身。
逐壮鸡飞过短墙，茅柴烧尽满林霜。酿成社酒家家醉，炊得新粳处处香。牵犊负犁朝种麦，开渠引水晚浇桑。老农不管催租急，未夜烘衣先上床。
微雨樵蒸烟起迟，一官抛去久忘机。门多杂树闻蝉早，家近青山见客稀。药臼每移斜日晒，荻船常趁便风归。生来未觉疏琴史，冰簟苔樽在石矶。
自汲清泉灌药畦，西风篱落豆初肥。溪童趁日烘渔网，山妇迎寒织雨衣。棋散石台仙客去，松摇花崦野猿归。尚嫌居处邻村近，又欲移家入翠微。
数声鸡犬自相闻，借得茅庐住水𣸣。梅欲黄时常是雨，稻才青处便如云。忧时每叹朝廷远，学稼方知畎亩勤。若使征书到岩谷，北山又恐动移文。
禹山山下是吾庐，坐处常安数卷书。族近弟兄相聚密，家贫朋友欲来疏。临窗种竹堪延鹤，向水开门可钓鱼。莫羡贵人连甲第，一生能得几时居。
竹树深藏远市哗，吾庐真似野人家。幽禽就浴阶前水，游蝶来寻几上花。心地幸无闲事扰，眼尘还有好书遮。浮生如此亦堪老，世路驱人底有涯。
雨来风静绿芜鲜，凭看朱栏思浩然。人语独耕烧后岭，鸟飞斜没望中烟。松梢半露藏云寺，滩势横流出浦船。若遣谢宣城不死，必应吟尽夕阳川。
抛却西湖旧绿蓑，闭门无计奈愁何。非关豪气消磨尽，自是中年感慨多。漫漫平波鱼自跃，阴阴垂柳鸟能歌。小楼咫尺无因到，输与周郎日日过。
维舟古柳傍严城，借我今宵倚晚晴。一笛清风秋万里，半楼残月夜三更。客怀耿耿清樽窄，世故悠悠白髪生。醉倒拍床谁唤醒，辘轳声里辨长庚。
又携诗卷到南州，尘满征衫雪满头。桃李春风故国梦，江山落日异乡愁。樽前一笑真奇事，坐上诸君尽胜流。政倚清谈洗胸臆，莫教王粲赋登楼。
几宿青山逐陆郎，清明时节好烟光。归穿绿荇船头滑，醉踏残花屐齿香。风急岭云飘迥野，雨余田水落方塘。不堪吟罢东回首，满耳蛙声正夕阳。
楚江空阔水痕收，葭苇萧萧两岸幽。柔橹推残千顷浪，好风吹过一帆愁。人归别浦云烟晚，舟泊寒沙岛屿秋。领略风光须我辈，谩寻诗句倚江楼。
铁瓮城头数塞鸿，淮山依约翠烟中。伤心狠石千年在，极目迷楼百尺空。浮玉春酣江带绿，扶桑日涨海门红。南朝流下无穷浪，长与渔人櫂短蓬。
路入仙峰不记重，一轩潇洒桧阴中。溪山括尽丹青巧，天地驰回造化工。风剡鳞波清枕簟，日扶花影上帘栊。来游绝异人间景，身世依稀到蘂宫。
南朝笛竹蕲为良，织成文簟瑠璃黄。旧物正尔冷如铁，此君无奈寒如霜。山斋溽暑正六月，野人清梦迷三湘。卷舒随分且藏节，作诗为报刘中央。
苍虬横距沙心泊，蜿蜒跨山矗一角。松林忽撼洪涛风，雪浪排空奔电雹。长淮渺渺烟未收，英雄自老江自流。野人半醉不一语，豁见秋月升山头。
岁晚征颜叹飘泊，日暮江城吹画角。倚栏无地吊兴亡，松风落子惊飞雹。云凝苍梧愁不收，英雄泪洒泾渭流。眼前不着沙洲碍，望到中原天尽头。
屣弃万乘追浮丘，仙成驾鹤缑山头。碧桃千树锁金嗣，玉笙嘹喨天风秋。回眸下笑蜉蝣辈，蜗角争战污浊世。何当高气凌云霄，愿随环珮联云骑。
武侯遗庙自丹青，霸业销磨但故城。北魏中分盟血在，南阳三顾夙心明。君臣际会宜兴汉，吴蜀相资失借荆。独致瓣香思祀典，西山回首暮云生。
一年荒宿敬亭岚，世路如今亦颇谙。鸦带夕阳来舍北，雁传秋信到江南。王曾素志非温饱，毛义微名为旨甘。料得倚门凝望切，东风何日拥归骖。
可怜江月乱中明，应识逋逃病客情。斗柄阑干洞庭野，角声凄断岳阳城。酒添客泪愁仍溅，浪卷归心暗自惊。欲问行朝旧消息，眼中盗贼尚纵横。
闻说芳亭着意浓，留连美景一壶中。歌声不放鶑声老，酒面长陪花面红。笋迸玉簪穿落日，柳拖金线系东风。时人尽道春归去，疑是桃源路忽通。
闻道骑鲸碧眼仙，黄柑手植尚依然。人间俯仰更成古，天下声名不计年。茧纸谁能收妙墨，鸡林何用续遗编。使君为创新堂事，若解尊贤即是贤。
山僧野老远逢迎，指点清泉笑语同。近日帝前枢轴老，旧来亭上醉吟翁。林峦自古名虽胜，事物因人地转雄。从此州民增壮观，岘山非独有羊公。
缥缈飞楼压旧城，年年来听峡猿吟。衣裳惯见秋风冷，梦寐常愁塞日阴。霜露园林千古事，波涛鸥鹭一生心。祗应庾信频飘泊，正坐江关缘分深。
他年虫篆老书生，谬向文闱预领衡。敢道灵鳌嗟赑屃，祗愁洼马赋峥嵘。旧传锦样心虽愧，新拣沙金眼自明。收拾美庄逃谤去，升沈脚迹任诸英。
粉袍切勿笑冬烘，且踏烧残鼠尾踪。总是炎蒸同造榜，不妨衣钵继登庸。云移白帝鹏霄近，月入清秋桂子浓。愿得词锋倚天剑，借君雷雨化蛟龙。
西南割据几何年，长托威灵滟滪前。霸气不随天数尽，神祠犹压地形偏。舟航岁晚方孤客，关塞山寒更莫烟。欲论兴亡愁意绪，持杯寂寞酹山川。
少陵遗迹瀼西东，端的高斋在此中。今日花枝弄烟雨，前时蔬甲卧霜风。根株移取他山翠，跗萼输来别圃红。收拾阳春无尽藏，夔人端说两诗翁。
苑在中巴东复东，满城春色一园中。休言小小鶑花界，也胜纤纤燕麦风。舞袖卷纱空映翠，晴窗磨镜漫晞红。叶成帷幄花成阵，壮观诗坛矍铄翁。
陶公非是爱黄花，花与陶公本一家。懒向春风竞颜色，自甘秋露缀英华。宁知发早还先萎，到底开迟反耐赊。物理细推元不异，衔杯何惜月西斜。
窗含野色入平吞，极目渔樵江上村。流出异香花堰水，放开老翠叶山云。竹边僧寺鸥沙绕，柳外人家驿路分。挂月参天蟠地脉，门前双树几斜曛。
云根流出泻寒声，冷沁禅关竹树清。气泄化胎飞宝锡，岩开冰谷愧尘缨。鹤林月浪秋常浸，龙海波涛夜忽惊。分我一瓢苏旱岁，化为霖雨泽苍生。
门前流水碧粼粼，禅定僧闲化复淳。搅梦半因诗作祟，破寒全藉酒生春。休教一切有为法，误着三生自在身。拂袖重来经五载，梵云飞雨洒儒巾。
手执筇敲结佩刀，直趋危顶一峰豪。回头朝市声声远，接武烟霞步步高。天上召雷池水涨，人间祷雨穴风号。九千七百三十丈，翠压江湖几点涛。
溪上桃花无数开，花间秋水绿于苔。不因渔父寻源入，争识仙家避世来。翠雨连云流玉洞，丹霞护日抱瑶台。幔亭亦有红桥约，问我京华几日回。
瑞出双莲与九芝，何如瑞粟见明时。一根异彼禾同颖，四穗多于麦两岐。纪载简编前未有，献诸郡国事非欺。三年宰邑书成绩，悠久难磨颂德碑。
涿鹿雄威衮绣乡，早从昭烈起楼桑。眼空塞北万夫特，名在巴西千古香。将蜀若教星不陨，吞吴未信策非良。兴刘不尽英雄志，太息无由问彼苍。
江氛朝暮半晴阴，绀宇飞甍接翠岑。手摘匏瓜曾未遍，身从鸥鹭得相寻。千年舞袖云崖冷，几度桃花春水深。犹有门前旧题句，松风万壑老龙吟。
灵岩奇绝俯林埛，梯上层峦步一停。朔意难欺芳树色，佛头浓抹远山青。半泓药水瘳民疾，两硖云峰展翠屏。壮我客怀瞻剑阁，寒乌飞处见苍冥。
摩挲石刻拜方兴，误国从初恨老秦。十六州归仍遗虏，百余年事语谁人。出师表在今如始，堕泪碑存旧似新。江水江花岂终极，风光一任转青春。
云坼崖分邃景藏，更烦清樾护幽芳。林深草木四时润，日薄窗櫺多半凉。睡过午阴茶乳白，醉余霜桧藓花苍。两旬来结僧房夏，赢得他年戒腊长。
燕子南来雁北飞，远人何事竟忘归。一腔心病难形口，万斛愁情尽属眉。试掠金钗临晓镜，潜垂玉箸渍春衣。邻姬莫问容憔悴，只有西窗夜月知。
天上骡踪竟不回，洞门深闭密封苔。神光夜烛烧丹灶，淑气晴薰讲易台。瑶草春肥仙去远，紫芝云暖鹤归来。清游喜挟三茅客，杖履凌空雾雨开。
瑞气葱葱雨露边，璧门金阙倚层巅。青霓绛节严中夜，绿盖丹舆会九天。香染旧泥封宝洞，声传鸣鹤湛灵泉。分明步入烟霄上，何必餐霞驻少年。
将军手持三尺剑，奋身直入蛟龙穴。至今鱼鳖不敢游，溪流上下皆腥血。千年庙食未足酬，问之父老何其忧。害人白额犹未尽，纷纷不独南山头。
驾石飞梁尽一虹，苍龙惊蛰背磨空。坦途箭直千人过，驿使驰驱万国通。云吐月轮高拱北，雨添春色去朝东。休夸世俗遗仙迹，自古神丁役此工。
仙子高栖海上山，一尘不到石台间。鹤随仙客收棋去，龙伴山僧采药还。风送白云归洞口，钟随明月到人间。不须再问神仙事，花落花开暑又寒。
祇因寻胜到林泉，四抱回峰万景连。僧过不知山隠寺，客来方见洞开天。浮屠照水光相映，古木临崖影倒悬。风露了非人世界，恍疑身似洞中仙。
仙都有敕到林泉，谁信祠官无俸钱。陶醉犹能麾客去，颜饥何至乞人怜。鹿蕉已是今无梦，枸芑曾传昔有仙。饿死亦堪垂不朽，无缘个个珥貂蝉。
山为浮来海莫沈，萧梁曾此布黄金。梵僧亲指耆阇路，帝女归传达磨心。地控好峰排万仞，涧余流水落千寻。灵踪断处人何在，日夕云霞望转深。
凤舞龙飞王气蟠，两都赋在一阑干。伍员不死江潮壮，西子如生越水寒。春日百花连上苑，秋风落叶满长安。钱塘尽占东南美，河洛何人着眼看。
忽入桃源景可猜，莫非道士亦曾栽。舟行溯水沿溪进，花映清流夹岸开。石涧有岐封碧草，洞门无俗长苍苔。方知此景非人世，岩谷幽深少客来。
舍舟入洞夕阳斜，得见方村八九家。林锁山环藏屋宇，鸡鸣犬吠隠烟霞。宁知门有今朝客，可使灯开昨夜花。共喜相邀询动止，呼童汲水煮仙茶。
远近人家尽见招，小童环立总垂髫。玄冰满椀侵肌爽，绛雪堆盘入口消。山内不知今晋代，座中犹自问秦朝。夜深时向花前立，遥见双株合凤箫。
忆前复入武陵溪，野水微茫烟树迷。岩闭不闻仙犬吠，山深惟听鹧鸪啼。神仙悬隔今非昔，乌兔循环东复西。应向洞中存隠迹，芳名留与后人题。
山回百折路难跻，远望楼台烟树迷。满地白云封洞口，一轮红日照天梯。龟蛇伏气时难老，鸾鹤归来夜倦飞。万壑千岩游不尽，且将词句壁头题。
豫章谱系派流长，积德贻谋百世昌。子孝臣忠昭史册，人文士义著名邦。根源有自支流盛，辞赋无穷翰墨香。一阅此书一兴叹，令人千古仰余光。
东西水去吼雷霆，左右山排剑戟陈。天固无心开宇宙，地如有意限江闽。榆关北辨夷兼夏，剑阁西分蜀与秦。到底乾坤同一视，舟车何处不通津。
万顷灵湫带碧烟，源泉混混自山前。四时每涨空中雨，一片常涵镜里天。星斗转时银汉近，芙蓉开处彩屏连。鱼龙久跃平深处，变化应知在异年。
白虎岩前秋已阑，黑云疏雨洗林峦。铁花烟落石泉冷，羽井苔深霜月寒。隠浦疾帆风去饱，疏寮森木晓催丹。清斋不许盘餐入，辜负湖山冷淡看。
我来一榻羡危亭，倦步支颐竹杖轻。僧听钟声归寺急，鸦争林宿压枝鸣。禅机击拨如锋起，尘袂驱除似水清。风定夜虚声转寂，杯茶精舍一灯明。
半空岚翠滴楼台，物象冥搜入翦裁。云散峭峰殊华岳，仙留灵迹胜天台。丹砂水暖岩前涌，紫术花香洞口开。为问神仙住何处，寄诗还许到蓬莱。
路尽清谿逼画图，乱云深处插天都。雾开虎豹文姿出，松隠龙蛇怪状孤。吐焰香砂收火齐，凌虚精舍碍灵乌。我来为访容成侣，试问丹丘果有无。
自有乾坤不记年，山中紫翠尚依然。百千万世留今日，三十六峰横暮烟。怪石矬松名岳上，神仙天子一人传。桃花流水丹罏畔，欲往从游洗俗缘。
芒鞋踏遍翠微中，拭目群峰势插空。石罅迸泉珠跳白，山花落涧锦浮红。一天星澹猿啼晓，万壑云生虎啸风。药臼丹罏经世远，轩皇曾此驾飞虹。
笑拟愚公恨力绵，无穷眼力到危巅。天黏青嶂蒸岚雾，池涌丹砂费酒泉。高下瀑声多是雨，去来云气半非烟。仙家日月长闲在，才得心闲也是仙。